Udaberria – Kaixomaitia.eus | Bloga |Saltsa badago!\nEguna luzea izan da. Iratzargailuak jo duenetik, ez duzu ia arnasteko ere denborarik izan. Dena presak, presioa, aginduak, erritmo frenetikoa eta nekea izan dira. Nagusiaren sermoi amaigabeak, erantzun beharreko lan-deiak, amaren kexak betiko kontu berdinekin, erosketak, garbiketa, zereginen lista bukaezin hori eta zure hormona bihurrien dantza eroa hilabete honetan berriro.\nAmaitu da, astelehena, azkenean. Amaitu da aste berri bati hasiera eman dion astelehena, azkenean.\nEraikineko eskailerak igo dituzu banan-banan, poliki, etxera laster iritsi nahi baduzu ere, egun luzeko zama guztia gainean daramazu eta. Pisutxuak dira beldurrak, urduritasunak, azaleratu gabeko haserreak, nekea… Ez dizute arin eta astiro ibiltzen uzten. Izan ere, oso pisutxuak dira zama emozionalak, fisikoak baino askoz gehiago. Hori ongi dakizu zuk.\nGiltzak atera, atea ireki eta etxera sartu zara. Zuretzat babesleku den txokora. Irri, malko, beldur, tristura, poz eta bizipen guztien lekuko den zure paradisura. Babestuta sentiarazten zaituen leku sakratura.\nZapatak erantzi eta segituan ilea lotu duzu, betiko korapilo zoragarrian. Antza denez, sabeleko korapilo guztiak gutxinaka askatzen joateko, ilekoa lotzea derrigorrezkoa da zure kasuan. Moño nahasi horrekin, hobeto pentsatzen duzu beti.\nMotxila eta berokia ohera bota dituzu. Jasoko dituzu gero, akaso…\nBainuko ura piztu duzu.\nNola liteke nagusiak dokumentu hori biharko amaitzea eskatu izana? Benetan posible dela uste al du? Egin dezala berak… Egin dezala zerbait! Lan egin dezala behingoz!\nNola liteke amak, betiko lez, errua, niri bota izana gaur ere? Nire iritzia botatzen dudanean, hitz egokiak aukeratu ez ditudalako eta isilik geratzen naizenean, ezer ez esan ez dudalako… Aukeratzen dudanean nahikoa pentsatu ez dudalako eta erabakirik hartzen ez dudanean, geldirik geratzen naizelako. Noiz ulertuko du heldua naizela jada, nire bizitza nahi bezala bizi behar dudala?\nPentsamenduak korrika hasi dira alde batetik bestera, norabiderik gabe hasi dira mugitzen azkar, presaka, noraezean.\nNola da posible kotxea berriz apurtu izana? Ez da hilabete bat bera ere pasa azken aldiz konpontzera eraman nuenetik!\nKaka! Dentistara deitu behar nuen gaur hitzordua hartzeko eta berriz ere ahaztu zait!\nErosketak egitean gatza erostea ahaztu zait… eta ogia ere bai! Ez daukat biharko bazkarirako bokata prestatzeko ogirik… Auskalo zer prestatuko dudan orain…\nHasperen egin duzu. Iritsi dadila ostirala berriz, mesedez.\nArropa erantzi duzu: galtzerdiak, gona gorria, kamiseta beltza, kuleroak eta bularretakoa. Bularrak aske sentitu dira orduan. Azkenean…\nEzpainetako gorria ezabatu eta aurpegia ur hotzarekin garbitu duzu. Ur hotzaren kontaktuak pentsamenduak pixka bat izoztu ditu.\nNekearen eta egin behar guztien salatari diren begi-zuloei ateratzen utzi diezu makillajea kentzean.\nHamabost urte dituzunetik daramazun eraztuna eta amonak oparitu zizkizun belarritako kuttunak kendu dituzu. Ordularia ere bai… Ordua eman baina denbora guztia lapurtzen dizun ordularia.\nBiluzik geratu zara komuneko ispiluaren parean.\nBularrak ohi baino puztuago daude, laster, hilekoa iritsiko den seinale. Leun laztandu dituzu, suabe. Irribarre egin diozu zure isladari. Polita zaude gaur. Ederra zara kareta kentzen duzunean, ispiluari konfiantzaz begiratzen diozunean, indartsu, lasai. Ederra zara zure gorputza mehatxurik gabe begiratzen duzunean, presiorik gabe miresten duzunean.\nBeheko ezpainari kosk egin diote goiko hortzek.\nGiroa lurruntzen ari den bainuko ur beroak hankartea epeldu dizu.\nMusika piztu duzu: “izpi txiki-txikiren bat agertuz doa gaurkoan ”entzun da irratiaren bestealdean.\nHanka bat sartu duzu ur epelean, ondoren bestea. Pixkanaka makurtzen joan zara urak gorputz guztia estali dizun arte. Ur beroa, goxoa, zoroa… Zorogarriak dira uraren laztan lotsatiak.\nBegiak itxi dituzu eta bozgarailuetatik irteten den melodiarekin dantzan hasi dira ezpainak: “poztasun handi batek besarkatzen nau”.\nHarnasa hartu duzu sakon eta poliki ateratzen utzi duzu, barnea hustuz, kezkak uxatuz, urduritasun guztia kanporatuz, barrukoak askatuz, buruan bueltaka dabiltzan koroapiloak deseginez. Arnasten uzten ez duten korapiloak.\nUra kilimak egiten hasi zaizu, belarrietan, lepoan, titi puntetan, zilborrean, izterretan, aluan.\nGerria mugitzen hasi zara kantaren doinuarekin batera gora eta behera. Eskuekin ezpainak laztandu dituzu, mingaina ahotik atera duzu mugimendu erakagargarriak egiten dituzun bitartean.\nBeroa dago ura, beroa dago giroa… bero zara ta bero zaude zu.\nBi eskuekin hasi zara bularrak ukitzen mugimendu zirkularrekin eta zentzumen guztiak esnatzen hasi dira. Poliki, titi puntak ukitu dituzu tinko bi behatzekin. Gogorjarri zaizkizu, tente.\nEskuek gorputza zeharkatzen jarraitu dute: sabela, lepoa, ipurdia. Ipurdia indarrez eutsi duzu.\nAlua puztu zaizu, gorputz osoa puztu zaizu. Alua asko busti zaizu barrutik kanpora baina egarri zara zu. Inoiz baino egarriago.\nEzin duzu gehiago.\nEskuak poliki hankartera hurbildu dituzu. Zure bihotz-taupada lasterrek ezin dute jada eskuen mugimendu geldoa jasan.\nBehatz bat lehenengo, zure aluko ezpainetatik. Gero bi… eta jada paradisuan zaudela dirudi.\nKlitorira hurbildu zara zihur hankak gehiago zabalduz. Ez dago atzera bueltarik, gorputz osoa hasi da dantzan, zure buruak ezin du erritmoa kontrolatu, pasioa eten. Zure buruak, behingoz, ezin du sentitzen duzuna, esaten duzuna, egiten duzuna ez eta zarena kontrolatu.\nPentsamendu guztiak isildu dira,\nMugimendu zirkularrak berriz, aluan egiten duzun presioa aldatu, behatzak barrurago sartu, burua atzera erortzen utzi, ezpainari kosk egin.\nGorputzaren olatuak. Uraren kilima gardenak, garbiak. Bihurriak.\nTiti puntak gogorrago daude orain eta berriz ukitu dituzu. Begiak ireki dituzu zure gorputz bustia begiratzeko. Ispilu parean topatu duzu zure irudia berriro. Begirada basati batek begiratzen zaitu parez pare, ezpain gorri batzuek musu ematen dizute, mingain ero batek mihazkatzen zaitu. Alua guztiz zabalik daukazu, gerria dantzan, titiak puzturik.\nZe ederra zauden horrela, mundua ahaztu eta basati agertzen zarenean. Zugandik espero dena alde batera utzi eta benetan zaren horri lekua uzten diozunean.\nArnasaren erritmoa zein doinua igotzen doaz. Ahotik oihu isilak ateratzen dira. Plazerrez lehertzear zaude.\nElektrizitate korronte batek zeharkatu dizu gorputza, izterrek dardar egin dute, begiak itxi dituzu. Zure gorputzarengan zenuen control txiki hori galdu duzu bapatean.\nOrgasmo bortitz batek besarkatu zaitu. Zugan inolako asmorik ez zuen orgasmoak. Orgasmo zoragarri horrek zeharkatu dizkizu azaleko txoko kuttun guztiak. Azaleko txoko sekretu eta ilun guztiak. Arnasa botatzean, oihukatu duzu. Oihuak ez dira isilak orain.\nBegiak ireki dituzu berriro eta irribarre dizdiratsu bat margotu zaizu begietan.\nGaurko eguna eta horrek zekarren presio guztia atzean utzi duzu.\nMasailak gorriak dituzu, ezpainak irribarretsu, begirada lasai eta gorputzak ez du lehen zeraman zama guztiaren arrastorik.\nZe polita den masturbazioa norberarenganako errespetuan, konfiantzan, autoestimuan eta maitasunean oinarritzen denean.\nZe erotikoa den sexua ausardian, lasaitasunean, berdintasunean eta askatasunean oinarritzen denean.\nZe polita den zure gorputza orduan. Ze erotikoa den sexua orduan. Ze erakargarria den sexua orduan… ze erakargarria den sexua soilik eta soilik orduan.\nNegua joan dela dio Zea Maysek. Kanpoan, hotza ari du oraindik abenduko astelehen ilun honetan. Aitzitik, hemen barruan atertu du dagoeneko. Kanpoan ez dakizu negua joan den edo ez, baina gaur, zure gorputza loratzen hasi da eta hemen barruan, behintzat, bai, piztu da udaberria.


Sofistak — Eukeni Acebal\nKanpotarrak. Gehienak kanpotik etorritakoak ziren, eta ideia askotarikoak eta berritzaileak ekarri zituzten. Haien eragina oso handia izan zen, gazteengan bereziki, baina tradizionalisten kontrakotasuna jasan behar izan zuten. Berebizikoa izan zen haien garrantzia Atenaseko bizitzan eta etorkizuneko filosofian.\nIrakasle profesionalak. Atzerritarrak izanik, ezin zuten erabakietan parte hartu, bina haiek ziren Atenaseko herritar gehienak pretatzen eta hezten zituztenak; irakasle profesionalak ziren. Bere lanaren truk dirua kobratzen zuten, garaiko greziarrentzat eskandalua zen hori.\nPolisaren arazo praktikoez kezkatzen ziren, eta helburu nagusia ikasleak ahalik eta hobekien prestatzea zuten, bai agoran besteak konbentzitzeko, eta baita tribunaletan irabazle irteteko ere. Eredua ez zen, dagoeneko, gizon trebea, ausarta eta ederra, arrakasta lortuko zuena baizik. Hortaz, oratoria eta erretorika izan ziren sofistek irakasten zituzten gai naguziak, hitzen bidez besteak konbentzitzeko trebetasunak, alegia.\nGai berriak. Sofistek iraultza espiritual bat egin zuten. Gogoetaren ardatza kosmosa eta physis-etik gizakia eta gizarterantz aldatu zuten. Jorratu zituzten gai nagusiak etika, politika, erretorika, artea, hizkuntza, erlijioa eta hezkuntza izan ziren. Hitz batean: kultura (vs. natura). Zergatik, baina, ardatz aldaketa hau? Physis-aren ikerketa agortua zegoen, zituen bide posible guztiak arakatu ondoren. Bestalde, K.a. V. mendean garrantsi haundiko aldaketa sozialak gertatu ziren. Aldaketa hauek sofistikaren sorreran lagundu zuten, baina sofistikak ere bultzatu egin zituen berauek.\nGizartean aldaketak. Demos-ak gora egiten zuen, eta neurri berberean aristokraziak behera egiten zuen. Honekin batera areté edo bertute tradizionala ere kolokan jarri zuten, beste balio batzuk lehenetsita. Tradizionalki bertutea jaiotzetik eskuratzen zen zerbait zela sinisten zen. Demos-aren indar berri honek bertutea ikas zitekeen zerbait zela pentsatzera jo zuten. Bertute hori zertan zetzan eta nola ikasi eztabaidagai ezinbesteko bihurtu zen. Bestalde, gero eta meteko edo atzerritar gehiago zegoen Atenasen. Merkataritza hirien mugak zabaldu zituen, beste hiri eta kulturekin harremanetan jarriz. Bidaiarien esperientziak eta ezagutza berriak grekoen ohitura eta legeentzat erronka jarraia ziren.\nSofistek garaiaren kezkak ondo identifikatu eta irtenbide egokia eman zietelako lortu zuten arrakasta itzela.\nEszeptizismo epistemologikoa. Sofista batzuk ezseptikoak ziren; hau da, errealitatearen objektibotasunean sinetsi arren, gizakiak errealitate hori ezagutu ahal izateko ahalmena duela ukatzen zuten. Gorgiasek esaten zuen: “ezer ez da existitzen; existituko balitz, ezagutzea ezinezkoa litzateke; eta ezagutzerik balego, ezin izango litzateke igorri”.\nErlatibismo morala. Ez zuten absolutuan sinesten. Haien ustez dena erlatiboa eta konbentzionala da: nomos, akordioa. Denboraren poderioz, hainbat era edo bide erabiliz, hala nola hezkuntza, tradizioak eta ohiturak, adostasunak lortu dira. Beraz, gauzak ez dira berez onak edo txarrak, politak edo itsusiak, egia edo gezurra; dena bere balio praktikoaren araberakoa da.\nHomo mensura. Protagorasek honakoa esan zuen: “gizakia da gauza guztien neurria, direnena, direnaren neurrian eta ez direnena ez direnaren neurrian”. Hemen neurria judizioen araua da. Gauza guztiak, aldiz, gertakizun eta esperientzia guztiak hartzen zituen barne. Hau da Mendebaldeko erlatibismoaren abiapuntua.\nKontua ez da ez dagoela ongia eta gaitzaren (izatearen eta ez-izatearen) artean bereizteko erizpide absoluturik. Erizpide bakarra gizona da, gizabanakoa. “Gauzak niretzat agertzen zaizkidan bezalakoak dira, eta zuretzat agertzen zaizkizun bezalakoak.” Adz.: Haize hau hotza edo bero da? “Hotza denarentzat, hotza da, eta ez denarentzat, ez da”. Gauzak horrela inor ez dago oker, guztiok egongo lirateke egian. Beraien egian.\nAntilogiak lanean demostratu zuen Protagorasek “gauza bakoitzari buruzko kontrako bi arrazoi daude”. Gauza bakoitzaren alde eta aurkako argudioak daude, elkar ezerezten direnak. Hortik abiatuta irakatzi zuen Protagorasek kritikatzen eta eztabaidatzen, arrazoiak arrazoien aurka jarrita. Are gehiago, beti saiatzen zen argudiorik ahulena garaile irten zezala.\nEz dago, beraz, egi absoluturik ezta balio moral absoluturik: erabilgarritasuna da erizpide nagusia hoberena aurkitzeko. Jakintzua erabilgarriagoa den erlatiboa topatzen duena da. Ondoren besteak martxan jar dezaten konbentzitzea du helburu.


Nola ordain dezaket BBVAn mugikorrarekin? | BBVA | BBVA\nMugikorra daramazu? Orduan, dirua daramazu!\nDiru zorroa atera gabe ordaindu ahal izango duzu.\nKontrolatu zure ordainketa guztiak BBVAren aplikaziotik.\nAktibatu jakinarazpen zerbitzua ordaintzen duzun bakoitzean jakinarazpena jasotzeko.\nZer da Ordaindu zure mugikorrarekin?\nEskudirua, zorroa eta txartelak ahaztea da.\nDirua soinean eramatea iraganeko kontua da. BBVArekin, hainbat aukera dituzu erosketak mugikorrarekin ordaintzeko. Aukeratu zurea eta gozatu zure abantaila guztiez.\nOrdainketa unean egiten da. Erosoa eta segurua da; izan ere, berehala jasoko duzu zure erosketari buruzko xehetasunak dituen jakinarazpen bat, BBVAren aplikazioan jakinarazpen zerbitzua aktibatzen baduzu. Oraindik ez duzu probatu? Egin, eta aldatu ordaintzeko modua mugikorrari esker!\nNola ordaindu mugikorrarekin\nJarraian, zure mugikorrarekin ordaintzeko dituzun erak azaltzen dizkizugu:\nZure mugikorra Android da?\nAndroid sistema eragilea duen mugikorra baduzu, contactless saltoki terminala duten dendetan eros dezakezu. Ordainketa mugikorreko zerbitzua aktibatzeko, sartu zure BBVA aplikazioko posizio globalean, aukeratu zure txartela eta konfiguratu Google Pay-rekin ordaintzeko.\nNahiago baduzu, zure telefonoan Google Pay aplikazioa deskargatu, BBVA txartelak gehitu, eta haietako zeinekin ordaindu nahi duzun erabaki dezakezu. Google Pay-ri buruzko informazio gehiago.\nZure mugikorra Samsung bat da?\nGehitu zure BBVA txartelak eta hasi egiten zure erosketak contactless bidezko ordainketak onartzen dituen edozein establezimendutan. Samsung Pay-ri buruzko informazio gehiago.\niPhone bat duzu?\nOrduan contactless saltoki terminala duten dendetan ere ordaindu dezakezu mugikorrarekin. Hori egin aurretik, gehitu zure BBVA txartela, eta jada prest egongo zara. Apple Pay-ri buruzko informazio gehiago.\nSartu eta ezagutu BBVAren edozein kutxazainetan txartelik gabe modu errazean dirua ateratzeko BBVAren doako zerbitzua.\nAktibatu BBVAren aplikazioan BBVA Cashup funtzioa, eta hasi zure txaten bidez dirua bidaltzen eta jasotzen.\nItzali edo piztu zure txartelak\nEz duzu txartela aurkitzen? Itzal ezazu aldi batez mugikorrean, hirugarrenek zure baimenik gabe erabil ez dezaten.\nDeskargatu aplikazioa Deskargatu aplikazioa


Hilabete oparoa dute Itxaropena elkartekoek, ekitaldiz betetakoa - Soraluze - Plaentxia.eus\nUbane Madera 2018-10-15 15:12\nOrdizia, azoka, Tabakalera, Aginagako sagardotegia, Zarauzko malekoia… denetarik ikusi eta bisitatu zuten joan den astean Soraluzeko erretiratuek Itxaropena elkartearen eskutik egindako irteeran. Bihar, martitzena, dute hurrengo hitzordua: haragi gisatu lehiaketa eta bazkaria, biak ala biak Itxaropenan bertan.\nGoizean goiz abiatu eta iluntzean etxeratu ziren joan den eguaztenean Itxaropena Erretiratuen Elkartearen eskutik Aginagara eta inguruetara irteera egin zuten soraluzetarrak.\nIzan ere, egun osoan izan zuten zeregina eta zer ikusia urriko txangoan: Ordiziako erretiratuen etxea bisitatu, tokian tokiko produktuak saltzen zituen azoka ikusi eta Donostian dagoen Tabakalera ezagutu ondoren, Aginagako sagardotegira joan ziren bazkaltzera.\nBertan bapo eta gustura bazkaldu zuten gainera, Iñaki Quintanillak grabatutako bideoak erakusten duen moduan, bazkalosteko kantu eta guzti. Eta bueltan, geldialdia egin zuten Zarauzko malekoian paseatzeko, eta olatuekin “jolasteko”.\n100 lagunen topagune\nItxaropenako hurrengo hitzordua, berriz, bihar da, martitzena. Lepo beteko da Soraluzeko erretiratuen elkartea, haragi gisatu lehiaketarekin eta ondoren egingo duten bazkariarekin. 100 lagun pasa izango dira eguerdi-arratsaldean bertan.


UPV/EHUk 70 ikerketa proiektutik gora ditu martxan adinekoen zahartze aktibo eta osasuntsuaren arloan - UPV/EHU\nEguzkia farola bihurtuta\nUPV/EHUk 70 ikerketa proiektutik gora ditu martxan adinekoen zahartze aktibo eta osasuntsuaren arloan\nOstegunean adinekoen nazioarteko eguna ospatuko da\nLehenengo argitaratze data: 2020/09/30\nAgeing On ikerketa taldeak adinekoen egoitza batean egindako ariketa batzuk. Argazkia: Nuria González. UPV/EHU\nEuskal Herriko Unibertsitateak 70 ikerketa proiektu baino gehiago landu ditu azken bost urteotan adinekoen eta haien zahartze aktibo eta osasuntsuaren arloan. Eta hori guztia, hain zuzen ere, UPV/EHUk "Zahartze Aktiborako Euskal Estrategia 2015-2020" planean parte hartzearen fruitu da, unibertsitate publikoko zazpi ikerketa talde aritu baitira planean lanean.\nIkerketaren arloko errektoreordeak, José Luis Martín jaunak, azaldu duenez, “horixe da UPV/EHUk Osasunerako Mundu Erakundeak zahartze osasungarri eta aktiboaren alde egindako proposamenekin hartutako konpromisoaren emaitza, Euskadin Eusko Jaurlaritzak koordinatua”.\nMartinek azpimarratu du diziplina askotako taldeak ari direla lanean ikerketa arloetan. Ildo horretan, “askotariko profil zientifikoak" azpimarratu ditu, hala nola, “osasuna, jarduera eta kirola, ingeniaritza, matematika, ekonomia eta enpresa, soziologia eta informatika” eta, era berean, adieraz du “arlo horietatik guztietatik herritarrei gero eta gehiago interesatzen zaien eta gero eta sektore zabalagoari eragiten dion gai bati heldu diotela”.\nHauek dira ikerketa taldeak:\nIkerketa taldea: Ageing on\nUPV/EHUko Medikuntza eta Erizaintza Fakultateko Fisiologia Saila\nIkerketa lerroa: jarduera fisikoa eta errehabilitazioa zahartzaroan.\nIkerketa taldea: Kontrol adimentsua (KAIT), Sistemen Ingeniaritza eta Automatika Sailekoa\nIkerketa lerroa: gaixotasun neurologikoen sekuela eta sintoma sentsorial eta motorrak ebaluatzeko eta tratatzeko tresnen garapena\nIkerketa taldea: Molecular Basis of Cognitive Function\nIkerketa lerroa: zahartzea eta gaixotasun neurodegeneratiboak, plastikotasun sinaptikoa eta hobekuntza kognitiboa.\nIkerketa taldea: Ultrastructural and functional neuroanatomy of the synapse, Neurozientziak Sailekoa\nIkerketa lerroa: garun zahartua, mikrologia.\nIkerketa taldea: Neurobiologia; UPV/EHUko Neurozientziak Saila eta Achúcarro Institutua\nIkerketa lerroa: proteinak eta horiek garunean ezartzeko prozesua.\nIkerketa taldea: Kognizioa eta Gaixotasun Neurodegeneratiboak\nIkerketa lerroa: dementzia eta gaixotasun neurodegeneratiboak\nIkerketa taldea: Osasunaren Gizarte Baldintzatzaile eta Aldaketa Demografikoa (OPIK)\nIkerketa lerroa: zahartze aktiboaren indize baten eraikuntza.\nLantalde mistoa: BIG DATArekin lotutako gaiei buruzko datuen analisi masiboa egiteko gaitasun handia\nUPV/EHUko Matematika Saileko, Sarrikoko Ekonomia eta Enpresa Fakultateko eta Informatika Fakultateko kideak ari dira lanean talde honetan.\nInprimatu UPV/EHUk 70 ikerketa proiektutik gora ditu martxan adinekoen zahartze aktibo eta osasuntsuaren arloan


Kontratazioa bultzatu eta enpresa berriak sortzeko 888.000 euro bideratuko dituzte | Irutxuloko Hitza\nKontratazioa bultzatu eta enpresa berriak sortzeko 888.000 euro bideratuko dituzteBy Xabier Etxabe on 2012/06/06 in Hiria, Paperekoa \nEkonomia suspertzeko laguntzekin 300 bat kontratu bultzatu nahi ditu Donostiako Sustapenak\nDonostiako Sustapena pixkanaka ari da hiriko ekonomia suspertzeko plana xehatzen. Maiatzaren 25ean zabaldu zuten Altzan enplegu bulego bat, bihar izango da kontratu berriak lotzea jomuga duen Enplegu Azoka eta atzo aurkeztu zituzten kontratazioa sustatu eta enpresa berriak sortzeko ekintzaileek eskura izango dituzten laguntzak. Denera, 880.000 euro bideratuko ditu Donostiako Sustapenak. 607.000 euro kontratazioak bultzatzeko eta 281.000 euro sortzen diren enpresa berrientzat. Iaz helburu berberarekin pareko diru laguntzak banatu zituzten eta 250-300 kontratu inguru bultzatu zituzten. Aurten ere 300 bat izatea espero du Donostiako Sustapenak. Enpresa sortzeko, iaz, 250.000 euro bideratu zituzten eta laguntzak agortu zirela zehaztu du Euken Sese Sustapen zuzendariak.\nAurtengo laguntzek, besteak beste, Altzako eta 27 Industrialdeko egoera hobetzea dute lehentasun. Hala, Altzan dagoen enpresa batek langileren bat kontratako balu 4.000 euroko laguntza jasoko du. 40 urteko langabetu bat kontratatzeagatik ere laguntza bera emango du Donostiako Sustapenak. Unibertsitateko titulua izan eta 30 urtez azpiko gazteak kontratatzen dituztenek, berriz, 3.000 euro jasoko dituzte. Gainerako kontratuentzat Donostiako Sustapenak 2.000 euro bideratuko ditu. Eskaerak azaroaren 30a baino lehen aurkeztu behar dira. Enpresa berriek, bestalde, 1.000 euro jasoko dituzte. Altzan, 27. Industrialdean badaude ala sektore estrategikoekin lotura badute, laguntza bikoiztu egiten da. Enpresa sustatzaileak lan merkatura sartzeko zailtasunak dituzten herritarrak izanez gero, laguntza handiagoa izango da. Eskaerak urtea amaitu baino lehen egin behar dira.\n27 industrialdea, Altza, Donostiako Sustapena, enplegu, enpresa, kontratazio, lana, langabe Nork bere konposta sortzeko egitasmoa abian jarriko du udalak udazkenean\nAlde Zaharra Kirol Elkartea, klub txiki baten handitasuna\nTweetstream\tViewing item 1 to 5 (of 5 items) Unai Oiartzun posted an update 21 minutes ago\nAitor Manterola posted an update in the group Futbolsofatzen 1 hour, 20 minutes ago\nUrtzi Urkizu posted an update 1 hour, 39 minutes ago\nIker Aranburu posted an update 2 hours, 16 minutes ago\nIker Aranburu posted an update 2 hours, 56 minutes ago


Karmelo Etxegarai Ikastolaren Perdillegiko eraikinaren sarrera irisgarri bilakatzeko lehiaketa publikoa jarri dute martxan - Azpeitia - uztarria.eus\nKarmelo Etxegarai Ikastolaren Perdillegiko eraikinaren sarrera irisgarri bilakatzeko lehiaketa publikoa jarri dute martxan\nJulene Frantzesena 2020-07-06 12:41\nKarmelo Etxegarai Ikastolaren Perdillegi kaleko eraikinaren sarrera.\nKarmelo Etxegarai Ikastolaren Perdillegi kaleko eraikinaren irigarritasuna hobetzeko lanen lehiaketa publikoa martxan jarri du Azpeitiko Udalak. Perdillegi kaleko 2. zenbakian kokatuta dagoen ikastetxearen sarrera egokituko dute; izan ere, 6 eta 12 urteko ikasleek ikasten dute eraikin horretan, eta irisgarritasuna ez dago bermatuta gaur egun.\nLan horiekin gaur egungo sarrera nagusian dauden eskailerak eraitsi egingo dituzte, eta gunea egokitu egingo dute. Hain zuzen ere, hiru aukera izango dira ikastolako jolastokira sartzeko: bi oinezkoentzat izango dira eta bat ibilgailuentzat. Oinezkoentzat eskailera eta arranpa egingo dituzte. Horrez gain, eraikinaren sarreran estalpe bat egingo dute, ikasleek autobusaren zain aterpean egoteko aukera izan dezaten.\nIkastolak eta udalak adostuta dute lan horiek egitea. Obrek 80.428,24 euroko aurrekontua izango dute, eta enpresek uztailaren 13ra bitartean aurkeztu ahal izango dituzte proiektuen proposamenak.


Gauekoak – Begirada. Bertoko zuzendarien film laburren proiekzioa\nKategoriak: Gazte Plana, Gazteak hedabideetan, Producto de jóvenes — Etiketak: gauekoak, gazteak, jóvenes, zinema — 22 urria 2020 09:00\nPlastikoaren kontsumoa murriztu II. lehiaketa. Sari-banaketa\nKategoriak: Gazteak hedabideetan — Etiketak: gasteiz gaztea laguntzaileak, gazteak, ingurumena, jóvenes, lehiaketa, Vital fundazioa — 14 iraila 2020 09:00\nVital Fundazioak banatu ditu ‘Nola murriztu erabilera bakarreko plastikoaren kontsumoa?’ bigarren ideia-lehiaketaren sariak.\nNOLA eta NON erabili maskara?\nKategoriak: Gazteak hedabideetan — Etiketak: gazteak, jaiak, koronabirusa — 4 abuztua 2020 07:00\n13 kontrol Andre Maria Zuriaren plazan eta inguruetan, abuztuaren 4an\nKategoriak: Gazteak hedabideetan — Etiketak: gazteak, jaiak, jóvenes, koronabirusa — 3 abuztua 2020 09:00\nPrebentzio-dispositibo bat ere jarriko dute martxan, mugatutako eremutik kanpo, hirian jende-pilaketarik gerta ez dadin.\nEuskadiko biztanleria gaztea\nKategoriak: Gazteak hedabideetan — Etiketak: europa, Euskadi, gazteak — 15 uztaila 2020 08:00\nEskerrak eman dizkio alkateak Gasteizko maker komunitateari\nKategoriak: Gazteak hedabideetan — Etiketak: berrikuntza, coronavirus, gazteak, makers — 10 ekaina 2020 10:00\nEskerrak eman dizkio alkateak COVID-19ren aurka 10.000 bisa inguru fabrikatu dituen Gasteizko maker komunitateari.\nGasteizko alkateak eskerrak eman dizkie Gasteizko maker komunitatearen ordezkariei. 600 pertsonak Euskadin osatutako sarea (300 Araban) gau eta egun aritu da lanean pandemia garaian, musu truk, COVID-19aren kontrako 10.000 bisera inguru egiteko Araban. 3D-ko inpresioan aditu diren boluntarioek osatu dute komunitatea, ingeniaritza eta diseinuaren arloko profesionalek, hain zuzen ere, eta zipriztinen aurkako biserak egiten hasi ziren osasun arloko langileek berek baliozkotutako modelo batean oinarrituz. Belarriak babesteko eta ateak irekitzeko tresnak ere egin dituzte.


ANIMATZAILEAREN DEIALDIA UHARTEKO UDALA – Conoce Uharte Ezagutu\nAyuntamiento de Huarte / Uharteko Udala / / éducation / Jeunes / Le sport / Servicio de Euskera / Service Social\npar Juventud - Gazteria · Publié 2017/03/16 · Mis à jour 2017/03/16\nNafarroako Enplegu Zerbitzuan izena emana egotea 2017/03/17ko 14:00ak baino lehen.\nUharten erroldatua izatea 2017/03/13ko baino lehen.\nEuskarazko 2 profila izatea edo maila berdineko edo altuago tituloa izatea.\nLan postuarekin erlazionatutako ikasketak (gizarteratzeko eta gizarte hezkuntzako ikasketak, …).\nGazteriarekin erlazionatutako ikasketak.\nGazteekin laneko experientzia (ordainduta).\nAhozko proba 2017/03/21an izanen da, benetako kasu praktikoak konpontzeko gaitasuna baloratuko da.\nCurriculum-a aurkeztu beharko duzue Udaletxeko bulegoan edo posta elektronikoz ayuntamiento@huarte.es helbidean, 2017/03/17ko 14:00ak baino lehen.\n+ info: http://www.huarte.es/convocatoria-de-animadora/\npar ekhi2 · Published 2016/04/14 · Last modified 2016/04/13\nArticle suivant IKASTAROA: BILTEGIKO LAGUNTZA JARDUERAK\nArticle précédent Martxoak 18-19 Futbol jardunaldiko partidak


1st Photography Contest Bocineros Deiadar Xtreme - BOCINEROS-DEIADAR XTREME\n1st Photography Contest Bocineros Deiadar Xtreme\nBOCINEROS DEIADAR XTREME I. argazki lehiaketa TRAIL 52 SPORT MENDI KLUBAK antolatzen du. Jasotako argazki onenak aukeratu eta horietatik hiru sarituko dira, bana lasterketa bakoitzeko.\nParte hartzea onartu eta lehiaketan izena ematen dutenek, oinarriok onetsi eta horien arabera jardun behar dute argazkia aurkezten duten une beretik. Era berean, antolatzaileak oinarrioz egiten duen interpretazioa onartuko dute.\nLehiaketan izena ematea doakoa da eta edonork parte hartu dezake.\nArgazkiek Bocineros Deiadar Xtremeko edozein hiru lasterketako irudiak islatu behar dituzte: Deiadar Xtreme, Deiadar Ultra eta Deiadar Maratoia.\nLanek bete beharreko baldintzak\nArgazkiak egoera onean aurkeztuko dira, originalak izan behar dute, egilearenak bakarrik. Ezingo da aurkeztu dagoeneko argitaratu den edo saritu duten argazkirik.\nGehienez egile bakoitzeko hiru argazki aurkez daitezke.\nFormatua eta tamaina\nLanak koloretakoak zein zuri-beltzekoak izango dira eta formatu digitalean aurkeztuko dira.\nFormatu digitalean bete beharreko baldintzak\nArtxibo guztiek JPEG formatua izango dute. Artxiboa bereizmen handikoa izango da: irudi bakoitzaren alde handienak gutxienez 30 cm izango ditu (hau da, 3543 pixel) eta 300 dpi-ko bereizmena. Argazkiak gainetik berrukitzea onartuko da, baina ezingo da gehitu edo ezabatu jatorrizko konposizioa aldatuko duen osagairik.\nLanak aurkeztea eta identifikatzea\nArgazki guztiak egilearen datuekin identifikatuta bidali behar dira ezinbestean: izena, abizenak eta harremanetarako telefonoa (mugikorra hobe), eta baita argazkia non aterata dagoen ere. Datu horiek ez dituzten argazkiak lehiaketatik kanpo geldituko dira automatikoki. TRAIL 52 SPORT MENDI KLUBAK ez du gordeko ez erabiliko parte-hartzaileen datu pertsonalik, lan bakoitza identifikatzeko beharrezkoak direnak izan ezik.\nMaterialak aurkezteko epea 2018ko irailaren 23an amaituko da.\nTRAIL 52 SPORT MENDI KLUBAK aukeratutako kideek osatuko dute epaimahaia eta haiek hautatuko dituzte argazki irabazleak.\nEpaimahaiaren erabakia apelaezina izango da eta 2018ko urriaren 15ean emango da jakitera www.bocinerosxtreme.com eta en www.trail52sport.com web guneetan.\n1. saria: Korrikalari poltsa eta 200K-ko opari jantzia\n2. saria: Korrikalari poltsa eta 105K-ko opari jantzia\n3. saria: Korrikalari poltsa eta 45K-ko opari jantzia\nSaritutako argazkiak Bocineros Deiadar Xtreme web gunean eta bere euskarri zein sare sozial guztietan argitaratuko dira.\nEpaimahaiaren ustez aurkeztutako lanek ez badute behar besteko kalitaterik, sariak eman gabe geldi daitezke.\nOinarriotan jasota ez dagoen ezustekoren bat gertatuz gero epaimahaiak hartuko du horren gaineko erabakia.\nLehiakideak adierazten eta bermatzen du lehiaketara aurkeztu duen argazkiaren gaineko egile-eskubide guztien titular bakarra dela, eta bere gain hartzen du irudi-eskubideen inguruko edozein erreklamazioren gaineko erantzukizuna. Berme hori bete ez izanaren ondorioz sor litekeen hirugarrenen erreklamazioaren aurrean TRAIL 52 SPORT MENDI KLUBAk ez du erantzukizunik izango. Lana bidaltzen duen lehiakideak baimena ematen dio TRAIL 52 SPORT MENDI KLUBAri lan hori hirugarren bati lagatzeko, eta berak ere aukera izango du bere argazkiak hirugarrenei lagatzeko, TRAIL 52 SPORT MENDI KLUBAri emandako eskubideak kaltetu gabe.\nDeialdian parte hartuko duten lehiakide guztiek TRAIL 52 SPORT MENDI KLUBAri uzten dizkiote euren argazkien irudi-eskubide guztiak, edozein erreprodukzio egiteko eta publikoki erakusteko. TRAIL 52 SPORT MENDI KLUBAk egilearen izena eta abizena bakarrik adieraziko ditu, inongo baldintzarik gabe eta egileari inolako ordainik eman gabe.


HONDARRIBIKO UDALAREN MEZUA HONDARRIBIA BLUES FESTIVAL 2019 EKITALDIARI BURUZ : Zazpi aldizkaria\nHONDARRIBIKO UDALAREN MEZUA HONDARRIBIA BLUES FESTIVAL 2019 EKITALDIARI BURUZ\nMai, 2019 Hondarribia, Blues\nJakinaren gainean gaude denok Hondarribiko Blues jaialdia antolatu den azken 13 urteotan lortu dituen garrantzia eta ospeaz.\nUdalaren inplikazioa jaialdi honekin erabatekoa izan da epe horretan zehar: sustatzaile nagusi/ handiena izan da, parte hartu du beste laguntzaile batzuen bilaketan eta proposamenak egin ditu jaialdi honen antolaketa finkatzeko.\nBaina ekitaldi honek hartu duen dimentsioa, eta Udalarentzat jaialdiak eragiten duen ahalegin ekonomikoa kontuan izanik iritsi da unea hausnarketarako epea zabaltzekoa, betiere jaialdi honek eskatzen duen inbertsio publikoari ezarri dakizkiokeen administrazio araudiko baldintzak betez.\nBeraz, Udalak urtebeteko tartea irekitzea erabaki du jaialdi hau erarik hoberenean laguntzeko zein den aztertu eta abian jartzeko; horrela 2020an ekitaldi honek gutxienez aurreko urteetan izandako arrakasta bera eduki dezan, administrazio-araudia erabat eta zorrotz beteaz.\nOraingo epe honetan ez dugu baztertzen ekitaldi eta kontzertuak burutu ahal izango direnik, Hondarribia eta bluesaren arteko harremana bizirik mantendu dadin, jaialdia berriro ospatzen den arte.


“Klik!” -Maiteder Sasieta Murua- – Halabedi\nHalabedi > Iritziak > “Klik!” -Maiteder Sasieta Murua-\nErredakzioa: “Klik!” -Maiteder Sasieta Murua-\nabendua 1, 2018\nHilabetetako prestakuntza lanaren ostean iritsi zen halako batean azaroaren 23a. Ostiral horretan festatxo bat egin genuen Agurainen, eta larunbata izan zen antolakuntza taldekoengandik urrundu eta nire kasa ibiltzeko lehen eguna. Kinto bazkaria! Parrandaprest azaldu ginen eguerdiko ordu batetako gure zitara, baina baita ahobizi eta belarriprest ere.\nGure koadrilan aspaldi egin genuen euskaraz funtzionatzeko hautua, eta orain oso arraroa egiten zaigu gaztelaniaz egitea, baina tamalez ez da beti horrela izan. Eskola garaian ez zen horrela eta gaztelaniaz komunikatzen ginen klase-kide horiekin egin genuen topo bazkarian, eta baita beste ikastetxeetan A ereduan ikasitakoekin ere. Aspaldian elkarrekin hitz egin gabekoak asko, eta azkena egin genuenean gaztelaniaz arituak gehienak.\nBaina azaroaren 24an zerbait berezia sumatzen zen. Txapa paparrean genuela azaldu ginen asko eta kontzienteki hartutako erabakiari men eginez euskaraz ekin genion egunari. Eguerdiko poteoan beste koadrila batzuk eta zientoka Aguraindar txaparekin ikustea ere benetan polita zen; giro magikoa, berezia, eta nola edo hala eutsi beharrekoa.\nEguna aurrera joan ahala geroz eta normalagoa egiten zitzaigun euskaraz aritze hori, eta bekaturen bat edo beste tartean egon arren… Gure taldean ariketa sozialak arrakasta izan zuela ezin ukatu!! Euskaraz egin genuen hurrengo egunean washappean bazkariaren balorazioa, eta horren ondo pasa genuen… hurrena kalean elkar ikusten dugunean ere euskaraz antolatuko dugula datorren urteko kinto bazkaria.\n2016an Agurain 75 ordu Euskarazi buruzko artikulu batean irakurri nuena asko gustatu zitzaidan: orain arte inplizituki sumatzen zen euskararen aldeko jarrera esplizitu bilakatu da egunotan. Bi urteren ondoren horrela jarraitzen du, mugarri izan ziren egun horiek gure buruan klik! egin eta ohiturak aldatzen hasteko, eta mugarri izango da Euskaraldia ere ohiturak aldatzen jarraitzeko. Klik!\n← “1 de diciembre, Día Mundial de lucha contra el SIDA” -Sidálava-\n“La vida pirata” -Sator- →


Agifes: Agifes elkarteak eta Why not? fundazioak buru osasunaren aldeko “kirol festa handi” batean parte hartzera animatzen dute\nAgifes elkarteak eta Why not? fundazioak buru osasunaren aldeko “kirol festa handi” batean parte hartzera animatzen dute\n‘5 MILIA Buru Osasunaren Alde’ I. Lasterketa Solidarioa “ez da lasterketa hutsa izango. Garrantzitsuena ez dira emaitzak, baizik eta pertsona askok buru osasunaren alde bat egitea eta jai giroaz gozatzea”, adierazi du Agifeseko kide Yolanda Guillének\nMikel Odriozola atleta olinpikoak proba honetan parte hartzearen garrantzia azpimarratu du, “buru gaixotasuna duten pertsonek eta senideek guztion babesa sentitu behar dute eta. Aukera ona da proba hau aldarrikapenak egiteko eta beraiekin hor egoteko, baita kausa honen alde lan egiten duten pertsona guztiekin ere”\nRuth Encinas Agifeseko gerenteak baieztatu duenez, ekimen honekin lortzen diren etekinak Agifesek eta Why not?-ek elkarrekin eskaintzen dituzten zerbitzuak hobetzera bideratuko dira osorik”\nDavid Zurutuza Real Sociedadeko jokalariak, Mikel Erentxun musikariak eta Arzak familiak ere lasterketa babestuko dute\nAgifes elkarteak eta Why not? Fundazioak ‘5 MILIA Buru Osasunaren Alde’ Lasterketa Solidarioa aurkeztu dute gaur. Lehenengo aldia da horrelako kirol jaialdia ospatzen dela Gipuzkoan, eta antolatzaileen helburua da ahalik eta korrikalari gehien elkartzea, datorren urriaren 7an, Donostian, buru osasun arazoak dituzten pertsonen eta horien senideen kolektiboari laguntza emateko asmoz.\nUrriko lehenengo igandean “festa handi bat” ospatu nahi dute bi entitateek Gipuzkoako hiriburuan. “Ez da lasterketa hutsa izango. Garrantzitsuena ez dira emaitzak, baizik eta pertsona askok buru osasunaren alde bat egitea eta jai giroaz gozatzea”, jakinarazi du Agifeseko Aisialdi eta Denbora Libreko arduradun Yolanda Guillének. Ahalik eta jende gehien anima dadin, hiriko erdigunetik igaroko den ibilbide erabat laua markatu dute antolatzaileek.\nMikel Odriozola atleta olinpikoak deialdiarekin bat egin du eta proba honetan parte hartzearen garrantzia azpimarratu du, “buru gaixotasuna duten pertsonek eta senideek guztion babesa sentitu behar dute eta. Aukera ona da proba hau aldarrikapenak egiteko eta beraiekin hor egoteko, baita kausa honen alde lan egiten duten pertsona guztiekin ere”. David Zurutuza Real Sociedadeko jokalariak, Mikel Erentxun musikariak eta Arzak familiak ere lasterketa babestuko dute.\nZehazki, hitzordu honen helburua da, alde batetik, buru osasuna zaintzearen garrantzia azpimarratzea, gizabanako, gizarte eta erakunde mailako apustu gisa. Bestetik, buru osasun arazoak dituzten pertsonen eta senideen kolektiboa gehiago ikusarazi nahi dute ekimenaren arduradunek; eta buru gaixotasuna duten pertsonei eta beren senideei eragiten dieten aurreiritziak gainditzen lagundu nahi dute, Guillénen azaldu bezala.\nRuth Encinas Agifeseko gerenteak baieztatu duenez, ekimen honekin lortzen diren etekinak Agifesek eta Why not?-ek elkarrekin eskaintzen dituzten zerbitzuak hobetzera bideratuko dira osorik”. Besteak beste, “buru gaixotasuna duten pertsonentzako asteburuetako Aisialdi eta Denbora Libreko programa, ekainetik martxan dagoena Donostian, zabaldu egingo da. Bestalde, Zumarragan ere astegunetarako aisialdi programa bat abian jartzeko aurreikuspena dago”, aipatu du Encinasek.\nLehenengo lasterketa solidario hau Agifesen Baikor pentsatu nahi duzu? sentsibilizazio kanpainaren barne dago. Gizartean buru gaixotasuna duten pertsonekiko enpatia sortzeko xedea duen egitasmoa horren baitan, ‘Burua Aske’ kontakizun laburren lehiaketa abiarazi berri du Agifesek. Buru osasunarekin loturiko istorioak eta esperientziak kontatzeko helburua duen jarduera horretan edonork parte har dezake. Horrez gain, laster jakinaraziko ditu elkarteak ‘Buruko Osasuna Fokatu’ argazki lehiaketako irabazleak, www.baikorpentsatzendugu.org webgunearen bitartez.\nPubliko guztiei zuzendutako korrikaldia\nProbaren arduradunek gizarte osoari parte hartzeko deia egin diote, ahalik eta korrikalari gehien biltzeko asmoz, profesionalak, kirol zaleak nahiz kausa honekin bat egiteko asmoa duen edonor.\nWhy not? Fundazioko koordinatzaile Mercedes Ohlssonek zehaztu du 5 miliako, hau da, 8 kilometro inguruko, ibilbidea izango dela. Lasterketa 10etan hasiko da, EHUko Ignacio María Barriola eraikinaren ondoan, eta helmuga puntu berean ezarriko da. Izen-ematea 10 eurokoa izango da norbere txip horia duenarentzat eta 20 eurokoa, berriz, dotsalarekin batera txip horia eskuratu behar duenarentzat. “Eta korrika egiteko asmorik ez baina ekitaldia diruz lagundu nahi dutenek 10 euroren truke dortsal solidarioa eskuratzeko aukera daukate webgune berean”, aditzera eman du Ohlssonek.\nPartaideak hiru mailatan sailkatuko dira: Junior (16-25 urte), Senior (26-45 urte) eta Beteranoak (46 urtetik gora). Era berean, korrikalariak gizonezkoen eta emakumezkoen kategorietan banatuko dira. Talde bakoitzeko hiru sailkatuek garaikurra jasoko dute eta sei irabazleek txapela ere eramango dute.\nPartaideen artean, korrikalariak nahiz dortsal solidarioa eskuratzen dutenak, babesle eta laguntzaileek emandako sariak banatuko dira. Horretarako, lasterketa amaitzerakoan euren dortsalarekin eta korrikaldiko kamiseta jantzita gerturatu beharko dute helmugara.\nIzen-emateak www.kirolprobak.com webgunean burutu behar dira, eta bertan eskura daiteke, halaber, dortsal solidarioa. Eta ekitaldiari buruzko informazio gehiago eskuragarri dago www.5millasporlasaludmental.com webgunean.


Bizkaiak, Bilbok eta Mondragonek bat egiten dute zahartzearekin eta Silver Economy-arekin lotutako jarduera ekonomikoa bultzatzeko - Área de prensa - Bizkaia.eus\nBizkaiak, Bilbok eta Mondragonek bat egiten dute zahartzearekin eta Silver Economy-arekin lotutako jarduera ekonomikoa bultzatzeko\n2019(e)ko otsailaren 26(a) 12:00\nBizkaiko Foru Aldundiak, Bilboko Udalak, Mondragon korporazioak eta Mondragon Unibertsitateak akordio bat sinatu dute Silver Economy-a bultzatzeko oinarriak ezartzeko; horren bitartez pertsonen bizi-kalitatea hobetuko da eta adineko pertsonen beharrizanen eta osasun-zientzien inguruko jarduera ekonomikoa sustatuko da. Akordiora bildutako erakundeek beren indarrak batuko dituzte hiru arlotan aurrera egiteko: zilarrezko ekonomia esaten zaionaren inguruko trebakuntza, ikerketa eta enpresa-bultzada.\nJuan Mari Aburto,Unai Rementeria, Iñigo Ucin y Vicente Atxa\nBizkaiko Foru Aldundiak, Bilboko Udalak, Mondragon korporazioak eta Mondragon Unibertsitateak akordio bat sinatu dute Silver Economy-a bultzatzeko oinarriak ezartzeko; horren bitartez pertsonen bizi-kalitatea hobetuko da eta zahartze-prozesuaren eta osasun-zientzien inguruko jarduera ekonomikoa sustatuko da.\nAlderdiak bat datoz uste honetan: Bizkaiko eta Euskadiko biztanleriaren zahartzea (eta, hedaduraz, Europako biztanleriarena) berebiziko gizarte-erronka da. Halaber, uste dute gizarte modernoen bizi-luzetasunak aukera sozioekonomikoak dakartzala enplegua sortzeko, ezagutza eta ikerketako eremu berriak garatzeko, balio erantsi handiko jarduera ekonomiko berritzailea bultzatzeko eta inbertsioa erakartzeko.\nUste sendo hori abiaburutzat hartuta, Bizkaiko Foru Aldundiak, Bilboko Udalak, Mondragon korporazioak eta Mondragon Unibertsitateak beren ahaleginak bilduko dituzte eta lankidetzan jardungo dute zilarrezko ekonomiaren inguruko trebakuntzan, ikerketan eta enpresa-bultzadan.\nHorren ildotik, lau alderdiek elkarlanean eta batera jardun nahi dute garapen zientifiko eta teknologikoaren arloan eta, horretarako, programak, proiektuak eta jarduerak gauzatuko dituzte eta ezagutzaren sorrera, trukea eta transferentzia sustatuko dute alderdien artean eta enpresen artean.\nAkordioaren lehen ardatza Silver Economy delakoa garatzeko giltzarriak izango diren jakintza-arloetako goi-mailako heziketarako, lanbide-gaikuntzarako, ikerketarako eta berrikuntzarako proposamenak egitea da; honako hauek dira jakintza-arloak: Big Data deiturikoa, datuen analitika eta adimen artifiziala, eta bestetik, ingeniaritza biomedikoa eta teknologia medikoak.\nBigarren ardatza hornitzaile teknologiko giltzarriak estekatzea eta garatzea da, hornitzaileok nazioartean aitzindariak direlako edo lurraldean ereduzko jarduerak garatzen dituztelako, baldin eta teknologiaren esparruko jardueretan esperimentatu balioztatu edo ebaluatu nahi badute eta produktu berritzaileak garatu nahi badituzte, produktu horiek merkatura heldu arte.\nHirugarren ardatza da ekonomia sustatzea zilarrezko ekonomiaren inguruko (elkarren arteko) ekintzailetza bultzatuz, lehendik dauden enpresak dibertsifikatzeko estrategia gisa nahiz enpresa-jarduera berriak sustatzeko estrategia gisa.\nBizkaiko diputatu nagusi Unai Rementeriak txalotu egin du Mondragon korporazioa Silver Economy proiektura biltzea; izan ere, munduko kooperatiba-talderik handiena da, dagoeneko 60 urte baino gehiago egin ditu jardunean, eta 5 kontinenteetako 80.000 pertsonatik gora eta 266 enpresa ari dira bertan.\nUnai Rementeriak esan du itzalezko aurrerapausoa dela Mondragon korporazioaren atxikimendua, bai arlo industrialerako, bai trebakuntzarako. Niretzat oso pozgarria da denok batera lan egitea Bizkaiaren etorkizunerako hain garrantzitsua den proiektu honetan. Aldundia, Bilboko Udala, Eusko Jaurlaritza eta Mondragon korporazioa batera aritzea arrakasta ziurtatzeko modua da, inolako ezbairik gabe .\nBilboko alkate Juan Mari Aburtok Aldundiaren eta Udalaren arteko lankidetza goraipatu du, bai eta erakunde publikoen eta enpresa pribatuen arteko lankidetza ere, horrela lortuko baita Nagusi Intelligence Center proiektua, adinekoak egungo eta etorkizuneko aukeratzat jotzen dituena, eratzen jarraitzea .\nGainera, Aburtok esan du Mondragon korporazioa eta Mondragon Unibertsitatea ekimenari atxikita, are sendoagoak dira Bilbo unibertsitate-hiria izateko proiektua eta Zorrotzaurre jarduera eta enpresa jarduera berrietarako ezagutzen uhartea izateko proiektua, zentro berria Tarabusi-ren zerbitzu-eraikin zaharrean ezarriko da eta .\nMondragon korporazioko Kontseilu Orokorreko lehendakari Iñigo Ucínek esan du bere ustez akordioa onuragarria izango dela: Gure gizarteak zerbitzu hobeak eskaini ahal izango dizkie herritar guztiei, baldin eta gauza bada proiektuetan aritzen diren kide guztiek onura ateratzeko moduko aliantzak sortzeko. Ni ziur nago gure aliantza hau guztiz onuragarria izango dela .\nMondragon Unibertsitateko errektore Vicente Atxak adierazi du akordio honen itzalpean Mondragon Unibertsitateak goi-mailako trebakuntza eskainiko duela teknologia biomedikoen arloko profesionalentzat, bai eta berezko master-tituluak ere. Gainera, Mondragon Unibertsitateak ikerketa aplikatuko eta berrikuntzako jarduerak egingo ditu Nagusi Inteligence Center-ean, enpresekin eta beste agente batzuekin lankidetzan, zilarrezko ekonomikako produktu, zerbitzu eta negozio berriak sortzeko.\nMondragon korporazioan 100 kooperatiba baino gehiago biltzen dira, denetarikoak, baina lau arlo nagusitakoak: industria, finantzak, banaketa eta ezagutza. Taldeko kooperatibetako batzuek eta hark partaidetza daukan beste batzuek osasun-teknologien arloko ekipoak eta zerbitzuak egiten dituzte, eta arreta soziosanitarioaren arloko zerbitzuak eta programak ere bai. Izan ere, Mondragon korporazioaren ustez osasunaren arloa lehentasunekoa izango da bere aurrerapenerako datozen urteetan. Horren ildotik, Jarduera ekonomiko horren gehien-gehienak bizi-luzetasuna areagotzea du helburu eta, hortaz, zilarrezko ekonomiaren barrukotzat har dezakegu.\nBeste alde batetik, Mondragon Unibertsitatea gizarte-ekimen eta -bokazioko unibertsitate kooperatiboa da, Mondragon korporazioan txertatua, irabazi-asmorik gabekoa eta onura publikoaren deklarazioa jaso duena. Besteak beste, unibertsitate-heziketako eta etengabeko prestakuntzako jarduerak egiten ditu, bai eta ikerketari eta garapen zientifiko nahiz teknologikoari lotutakoak ere. Ildo horretan, beraren misioa honako hau da: gizartea eraldatzea pertsonen prestakuntza integralaren bidez eta jakintza sortuz eta partekatuz .\n2013. urtetik hona Mondragon Unibertsitateak gradua dauka ingeniaritza biomedikoetan eta masterra teknologia biomedikoetan. Hain zuzen ere, beraren aburuz arlo horretako trebakuntza eta ikerketa zuzenean lotuta daude zilarrezko ekonomiarekin, eta zuzenean aplika daitezke bertan. Mondragon Unibertsitatearen iritziz teknologia biomedikoen aplikazioak lagundu egingo du zahartzaro osasungarria izaten.\nUnai Rementeria (mp3 1.1MB)


Regnier de Graaf - Wikipedia, entziklopedia askea.\nSchoonhoven, 1641eko uztailaren 30a\nDelft, 1673ko abuztuaren 17a (32 urte)\nmedikua, anatomista, ginekologoa, naturalista eta fisiologoa\nRegnier de Graaf holandar sendagilea (Schoonhoven, 1641eko uztailaren 30a - Delft, 1673ko abuztuaren 27a). Obulutegiko folikuluak aurkitu zituen, Graafen folikulu izenekoak. Areari eta ugaztunen ugaltze-aparatuari buruz egin zituen azterketek ere garrantzi handia izan zuten. Berak erabili zuen lehenengoz obulutegi hitza, eta berak aztertu zituen obulazioaren zikloan obulutegian gertatzen diren aldaketak.\nWikimedia Commonsen badira fitxategi gehiago, gai hau dutenak: Regnier de Graaf\nOrriaren azken aldaketa: 20 martxoa 2019, 07:07.


Gel aurka barizeak - Varicobooster\nTratamendu barizeak hankak behar integrala. Bereziki, hau da, erabiltzen drogak duten tokiko ondorioak azalean eta odol. Gaixotasun honen arrazoiak asko desatsegina sintomak, eta horien artean hantura, pisua na sentimendua hankak, hantura. Pomada barizeak eraginkortasunez kentzeko gaixotasunaren sintomak saihesteko eta bere garapena. Dute hobetu tonua eta zainak erabiltzen dira konplikazioak saihesteko. Barizeak eragiten thrombophlebitis, eta trofiko ultzerak beheko hanka eta horrek esan nahi du tratamendua behar hasitako bezain laster, han ziren lehen seinaleak gaixotasuna.\nDuela gutxi varicosity askotan eragiten gazteak dira, hortaz, arazo honen aurrean, ez bakarrik adinekoen. Batzuetan egin nahiz eta nor ez dute oraindik iritsi hogeita hamar urte. Bada senide izan varicose hankak, edo gurasoek jasan operatibo esku-hartze gai honetan, eta, ondoren, pentsatu behar duzu prebentzioa, hala nola, gaixotasun. Mediku bat duten jorratzen dituzten arazoak – phlebologist. Zuen aztertzen gizon eta ondorioztatzen duen, edo da zuen arriskua. Herentziazko eragiten predispose gaixotasun hau, baina faktore batzuk laguntzea bere agerraldia, adibidez:\naskotan barizeak aurkitu da emakumeetan gizonezkoetan baino;\nbatzuk aparteko kilo pisua;\nlana, eta horrek dakar egonaldi luze bat bere oinak;\npertsonaren laua oinak ere eragin gaixotasuna;\nhormona-nahasteak gorputza, gaixotasun endokrino;\negoneko bizimodua eragiten geldialdia.\nBarizeak izeneko morbid handitze zainak. Gaixotasuna lagunduta ahultasuna balbula barruan odol -. Zirkulazioa hankak apurtuko da, ez da geldialdia, eta hantura. Gaixotasuna ez da eratu berehala, hasten da sintoma txikiak, eta horrek lehen pertsona, agian, ez erantsi balio. Hasieran eragina odol on the surface, eta, ondoren, haundituko eta patologia patologikoak prozesua dagoeneko eragiten zainak dago sakona.\nDa agertu forma venous eta sare nodo, hau izateko arriskua handitzen du eraketa odol clots. Balizko konplikazioak mehatxu bat dira bizitza: tronbosia (eragozpenik zainak), tronbosia eta hanka ultzerak. Azala hankak itxura itsusia, hantura, denbora luzez ez kanpo joan dira ikusgai handitu odol -. Hau da, lagunduta hantura, pertsona sentitzen ondoeza eta pisua na beheko gorputz-adarretako.\nPomada barizeak ez da soilik metodo tratamendua, eta, beraz, gainditu gaixotasun larri honetan posible da bakarrik erabilera konbinazio terapia. Horretarako, medikuak prescribe pilulak, eta ukendu osagarri horiek, bat eskainiz tokiko eragina. Kanpoko tresnak dira gai kentzeko gaixotasunaren sintomak.\nKontserbadorea tratamendua gaixotasun hau hobetzen odol zirkulazioa odol bidez eta kentzen pilaketak. Emaitza hantura doa urrun, hantura gutxitzen, tronbosia izateko arriskua ere murriztu, konplikazio larriak garatuko gutxiago. Jarraian dira kremak eta pomadak jotzen dira eraginkorrena aurre barizeak.\nZer aukeratu: krema, gel edo pomada\nSendagaiak gaurkotasun aplikazioa formularioa igorriko dira honako mota hauetan banatzen da:\nBotika horiek saihesteko erabiltzen dira progresio gaixotasuna du, eta tratamendu kontserbadorea (kirurgia gabe). Botika hodiak aldatu egiten konposizioa, paziente askok nahiago erabili gelak dute arina egitura. Ondoren aplikatuz azala, berehala xurgatu, beraz, egokiena da erabili. Krema bat du zertxobait trinkoagoa, testura, baina, aldi berean sartzen ondo sartu azala eta hostoak arrastorik ez. Pomada barizeak osatzen dute gantz osagai, eta gertatzen da, beraz, ez da beti eroso erabili da.\nFarmazia tresnak erosi ahal izango dira errezeta, da:\nprestakinak dituzten zaldiaren gaztaina;\npomada batekin troxerutin;\nNSAIDs forma gelak edo ukendu (botikak aurka hantura).\nBehar duzun gogoan barizeak larria da, gaixotasun larria dakar ondorio, eta, beraz, ez auto medicate.


Turbinen olioaren kutsadura kontrolatzearen garrantzia-Albisteak-Shenzhen Wonpro Technology Co., Ltd.\nTurbinen olioaren kutsadura kontrolatzearen garrantzia\nLubrifikatzeko olio-sistemak turbinaren olioa hartzen du lan bitarteko gisa. Olioaren kalitatea eta funtzioa unitatearen segurtasunean eta lan ekonomikoan eragiten duen faktore garrantzitsua da. Turbinen olioa hondatzea eragiten duen faktoreetako bat kutsatzaileez osatutako kutsadura da, hala nola ura eta metal partikulak. Olioak ura (ur librea eta disolbatutako ura) eta metal partikulen kontzentrazio handia dauka, eta horrek ez ditu kalte arruntak bakarrik ekarriko, hala nola, lubrifikazio-funtzioaren gainbehera, metalaren gainazalaren korrosioa, zatiaren mahuka erregulatzen duen abiadura eta errodamenduaren gainazala marraztea. baina baita petrolioaren eraldaketa oxidatiboa azkartu eta petrolioaren zerbitzu-bizitza murrizten ere, ura eta metal partikulen zikinkeriaren elkarbizitza dela eta, metal partikulen katalisiaren bidez. Deshidratazio funtzioa duen MS zehaztasun olio-iragazkiak hezetasuna, mikra kutsadura partikulak eta oxidoak iragazi ditzake. Turbinaren olioaren laguntzaile indartsua da lubrifikazio ona mantentzeko.\nIkerketaren datuek erakusten dute petrolioan metalezko partikulak edo ura soilik daudenean, olioaren degradazio oxidatiboan duen eragina ez dela nabaria. Hala ere, metala eta ura elkarrekin daudenean, oxidazio-tasa nabarmen azkartzen da. Burdin partikulek petrolioaren oxidazio-tasa 10 aldiz bizkortzen dute, eta kobre-partikulek petrolioaren oxidazio-tasa 30 aldiz. Kontrolatu olioaren hezetasuna edo metal-partikulak ohiko tartean, eta olioaren bizitza 3 ~ 5 aldiz luza daiteke. MS zehaztasun-olio-iragazkiak eta lurrun-turbinak sarean modu sinkronikoan funtzionatzen du sistemak sortutako hezetasuna eta kutsatzaileak denbora errealean kentzeko eta olioaren bizitza luzatzeko.\nKutsatzaile solidoek, hala nola, olio lubrifikatzaileen sistemako partikula metalikoak, batez ere kanpoko inbasioa eta barne-sorkuntza dira. Ura unitatearen lurrun zigiluaren arrazoirik gabeko aire-espaziotik dator. Lurruna errodamendu-ganberara isurtzen da eta uretan kondentsatzen da, olioarekin nahasten dena. Olioaren zirkulazio-abiadura azkarra eta airearen nahasketa erraza dela eta, olioa airetik gertu dago eta, ondoren, olioaren oxidazioa bizkortzen du, bigarren mailako kutsatzaileak sortuz, hala nola azido organikoa, koloidea eta olio-lohiak, eta horrek emultsioaren aurkako funtzioa eragiten du eta azido balioa. MS zehaztasun olio-iragazkian erabiltzen den iragazki-elementuak adsortzio, xurgapen eta ura xurgatzeko funtzio sendoak ditu, eta iragazketa azkarragoa eta sakonagoa da.\nHori dela eta, olioaren oinarrizko errendimendua kontrolatzeko, bigarren mailako kutsatzaileen sorrera saihesteko, olioaren bizitza luzatzeko, energia aurrezteko, kontsumoa murrizteko, kutsadura murrizteko eta unitatearen ekoizpen segurua bermatzeko, beharrezkoa da indartzea. petrolio-sistemaren kutsadura kontrolatzea.\naurreko:Wonpro Company lanera itzuli da Lurar Urte Berriko oporraldiaren ostean!\nhurrengo:Olio hidraulikoaren iragazkia: doitasuneko olio-iragazkia edo hutseko olio-iragazkia


Bonifazio IX.a - Wikipedia, entziklopedia askea.\nArtikulu hau Bonifazio IX.ari buruzkoa da; beste esanahietarako, ikus «Bonifazio Aita Santua».\n203. Aita santu\n1389ko azaroaren 10a - 1404ko urriaren 1a (egutegi gregorianoa)\n← Urbano VI.a - Inozentzio VII.a →\n1389ko azaroaren 2a (egutegi gregorianoa) - 1404ko urriaren 1a (egutegi gregorianoa)\nNapoli, c. 1350\nErroma, 1404ko urriaren 1a (53/54 urte)\nBonifazio IX.a —jaiotza izena: Pietro Tomacelli— (Napoli, 1350 inguru - † Erroma, 1404ko urriaren 1a) Eliza Katolikoaren 203. Aita Santua izan zen 1389 eta 1404 urteen bitartean. Mendebaldeko Zisma dela eta, bere agintaldian Frantziako erregeak antipapa bat ezarri zuen Avignonen, hasieran Klemente VII.a eta gero Benedikto XIII.a\nWikimedia Commonsen badira fitxategi gehiago, gai hau dutenak: Bonifazio IX.a


Aireportuko liburutegiak | Liburutegien ahotsa\nArchivo de la etiqueta: Aireportuko liburutegiak\nOts / 2015\nAmsterdameko Schiphol aireportuko liburutegia\nDosdoce enpresaren “Kultur komunikazioa bloga” da interesgarrienetariko bat gure lanbidean. Beti dago eguneratua.\n2013ko irailaren 9an ” Aireportuetako liburutegiak” izeneko posta irakurri nuen lehen aipaturiko blogean, baina, duela gutxi arte ez nuen izan aukerarik hor aipatzen diren aireportuetan geldialdia egiteko: ez Helsinkin, ezta Schipholen ere. Horiek baitira Europan liburutegia duten aireportu bakarrak; hala zioen, bederen, post horretan. Ordutik baliteke besteren batean ere izatea. AEBetan ohikoa omen da liburutegi txokoa aurkitzea aireportuetan. Beraz, handik ibiliz gero bidal diezagukezue argazkiren bat.\nJoan den urtean, 2014an, Schipholen ( Amsterdamen) egin nuen eskala, eta bertan, ohiko denda, jatetxe eta kafetegiez gain, liburutegia topatu nuen. Hangoak dira blogeratu ditudan hiru argazkiak. Lotura egiterakoan, berritze lanengatik une honetan itxita dagoela jakin dut:” Due to rebuilding airport library is closed”\nHan aurki daitezkeen liburuek holandar kulturarekin zerikusia dute. Tabletetan, musika entzun, bideoak ikusi edota informazioa bila dezakezu; aurikularrak daude, besteak ez molestatzeko. Paperezko liburuak ere, jakina, egon badaude. Amsterdameko museo, antzerki, historia eta leku interesgarriei buruzko informazioa aurki dezakezu. Altzairuak modernoak eta erosoak dira. Aulkiak eta sofak dituzte.\nLilburutegizale ez direnak, ziur aski, esango dute: Zertarako liburutegi bat aireportuetan?. Kultur Komunikazioa blogean azpimarratzen da amerikarrek denbora luzea igarotzen dutela aireportuetan. Bertako liburutegietan dohako wifia eskaintzen zaie, eta halaber, mailegutza elektronikoa egiteko aukera. Horrela liburutegietako mailegutza dinamizatu daiteke, liburutegi nagusietako gune bat bailitzan aireportuko liburutegia. Schipholekoa, hain zuzen, holandar liburutegi sarekoa da; zenbait mezenesen laguntza jasotzen du.\nLiburutegiko sarrera afixak ongi etorria egiten digu: ” Welcome to the Schiphol airport Library” . Dohako zerbitzua dela gogorarazten da, eta erlaxatzeko gunea. Amaitzean, liburuak dauden horretan uzteko eskatzen zaigu, besteek ere haietaz gozatzeko aukera izan dezaten.\nBritainia Handian liburutegi batzuk itxi dira; beste leku batzuetan berriz, aireportuetan ireki. Noizko liburutegi bat Loiuko aireportuan? Bertan, euskal kultura ezagutarazteko aukera izango genuke. Baita, gure liburutegien erakusleiho izateko, eta mailegu digitala mugiarazteko. Euskadiko liburutegien zerbitzugune bat izango litzateke.\nNik, neuk oso gustuko dut ideia/burutazio hori…


21 emanaldi bilduko ditu "Musika poteoak" Urduñan datozen bi asteburuetan - Urduña - Aiaraldea.eus\n21 emanaldi bilduko ditu "Musika poteoak" Urduñan datozen bi asteburuetan\nIzar Mendiguren Cosgaya 2021-11-19 15:39\n2019an egin zen poteo musikala azkenekoz Urduñan. / Aiaraldea.eus\nLiborio Kolektiboak antolatuta, bi asteburuz luzatuko da "Musika Poteoa" Urduñan. Eguerdietan eta iluntzeetan izango dira kontzertu guztiak.\nHamargarrenez antolatu du Liborio Kolektiboak Urduñako Musika Poteoa. Ohi gisa, bi asteburutan zehar banatu dituzte emanaldi guztiak. Aurtengoan, guztira, 21 kontzertu eskainiko dituzte hiriko hainbat tabernetan. Ohiturari jarraiki, eguerdi eta iluntze bitarteetan kokatu dituzte ikuskizun guztiak.\nAzaroaren 19an -gaur- hasiko dute musika maratoia, eta 18 kontzertu pilatu dituzte lehenbiziko asteburuan. Bigarrenean, berriz, 3 saio egongo dira. Eskualdeko taldeek ere izango dute euren tartea, Eriz Perezek, esaterako, Lainopilak diskoa aurkeztuko du hilaren 26an; eta Izate Faltsuak ere joko du zikloaren baitan:


Herritar ugari bildu da Lizartzan dispertsioaren ondorioak salatzeko - Lizartza - Tolosaldeko ataria\nTolosaldeko Ataria 2016-06-13 21:02\nIrudian, gaur Lizartzako plazan egindako elkarretaratzea.\nIluntzean elkarretaratzea egin dute Lizartzan, Aitor Agirrebarrena euskal preso politikoaren senideek bisitatik bueltan izandako istripua dela eta, dispertsioa salatzeko\nAtzo, igandea, izan zuten bere gurasoek bisitatik bueltan istripua. Senideak ondo daudela jakinarazi dute elkarretaratzean, baina autoak golpe handia du.\nLlizartzarra Cadizeko Puerto III espetxean dago egun, Lizartzatik 1015 kilometrotara, eta senide eta lagunek astebururo errepidean jarrita hainbeste kilometro egin beharrak izan ditzakeen ondorioez ohartarazi nahi izan dute, gaur, Era berean, gogorarazi dute hurrengo asteburuan berriro ere Agirrebarrenaren senide eta lagunek, eta gainerako euskal preso politikoen senideek berriro ere errepidean jarri beharko dutela minutu batzuz euren gertukoekin egoteko.\nHain zuzen ere, euskal preso eta iheslarien senide eta lagunek osatzen duten Etxerat elkarteak salatu du honakoa 2016an dispertsioak eragindako bosgarren istripua izan dela, eta hil honetan bertan gertatzen den hirugarrena dela.\nHala nola, asteazkenean agerraldia egingo du elkarteak istripua salatzeko.


- martxoak 05, 2018\n2018/02/25 Pyrene Goi Mendi zeharkaldia-Alta Ruta Pyrene Linzan\nAlta Ruta Belagua martxa klasikua zanak eukitako beherakadan ondoren, beste buelta bat eman eta lasterketa gisa antolatzen hasi ziran oin dala hiru urte oker ezpanago. Gainera, barneko naparruako bikotekako txapelketa ere jokatzen da lasterketa honetan.\nLehenengo ediziotik juteko gogua neukan, Linzan umetatik egon izan naizenez, oso leku berezia dalako neretzat.\n2017ko Pierrarako prestaketan genbiltzala, bezperan Kikek, Javik eta hirurok Camillen sendaren zati bat egiten kriston paliza hartu ondoren, Saulek berotuta, lasterketan parte hartu genduan.\nAurtengua guretzat bigarren ediziua, ni ez nenguan urrutitik ere aurreko urteko mailan, bi aste gripiagatik eta beste bi orkatileko bihurritu batengatik, denboraldi erdixan geldik egon naizelako. Aurreko astian Izaban berriz eskixak jarri ostian astebete neraman berriz ere martxan.\nAurreko urteko antzera, 2000mtik gorako ibilbide bat prestatu zaben, eta elur eta eguraldi baldintzek ixa osorik egitia bermatu zaben. Aurten jende gutxio geundela begitandu jatan, baina, 3 bikote lehian sartzeko bagaozela antzematen zan. Jacatik etorritxako Uniko bi, eta Iokin eta Iñigo gutxienez hor ibili ahal ginala ematen zaban.\nIrteerako ritmua nahiko erosua izan zan. Ez da normala izaten halako lasterketetan. Jazetanuak tiratzen hasi ziran, eta Javi neri ritmua markatzen. Oso eroso atara ginan. Jokin eta Iñigo ere guri pegauta. Nahiko bizkor eskixak bizkarrera eta kranponeo bat tokatzen zan.\nAurreko urtian kranpoiekin desastre ibili ostian (bi bidar atara jatazen), eta aurreko astian ere Izaban liau nitzanez kranpoiekin, oinguan behintzat lekziua ikasitxa etorri nintzan lintzara eta bihar beste denbora eman nuan ondo jartzen!! Korredorian kranpoia urten ez, aspaldiko partez, IUJUUUU (Joe piru, honetan hasiberrixa ematen dok batzutan, kar kar kar)\nKorredoria hasten, Jacakuak aurrian, Javi eta bixok erdixan, eta Iokin eta Iñigo atzetik\nJacakuetan ezagun zaban bat bestia baino erretzo zixela. bestion pilatu xamar\nIokin eta Iñigo\nHortik, Linzako lepo gainian daon tontor batera ixo ginan berriz ere eskixekin. Ondoren jeitsiera bat elur gogorretik, eta Hiru erregeen mahai alderuntz zijuan ibilbidia.\nTarteko beste tontor bat egiten genduan jarraixan\nPiru Vibram, tope de gama, kar kar kar\nIokin eta Iñigo, arnasia belarrixetan antzematen genduan, guri pegauta\nHurrengo igoera Budogiaruntz egin genduan. Nere indarrak gutxitzen zijuazen. Aurreko urteko oroitzapenak etortzen jatazen, baina hankek ez zaben erantzuten. Halere, ez genduan oso igoera txarra in, baina aurrekuak distantzia hartzen, eta atzekuetaz ezin aldendu...\nBerriz ere Budogiako lautadara bajatu, eta La Pakiza aldera ixoko ginan. Eguneko 4.igoera zan. Txapela mantendu nahi bagenduan, hauxe zan aurrera itxeko momentua, baina ni indar askoripe nauan. Javik goma botatzia proposatu zidan, eta halaxe hasi ginan goruntz. Pufffa, Z bat ere ez genduan in, Javik danak zuzen hartzen zitxuan, a ze indar erakustaldixa, eta ni atzetik gomara katiatuta burua altsatzeko indarripe, ahal naban apurra ematen.\nBira batian aurrian ikusten zan aldaketa, eta jazetanuak aldaketatik urtetzen ikusi genitxuan. Goma soltau eta aldaketa prestatzera jun zan Javi. Aldaketa bizkorra egin genduan, ondo konpenetratzen gera halakuetan, jeitsiera bizkorra, eta berriz ere Budogiako lautadara bajau ginan.\nAurrekueri ez genien alde askorik kendu aurreko igoeran, eta deskuidau ezkero, igual eurek igoera hobia egingo zaben.\nIgoera honetan berriz ere gomia bota genduan. Linzako lepora ixo bihar ginan bueltan. Igoera leuna zan baina luzetxua indar askoripe juteko. Berriz ere Javik gomia bota zidan, eta "a por ellos!!!" entzutia begitandu jatan. Puffa, berriz ere kanikrossa tokatzen zan\nOndoren ikusi genduan aurrekuek ere gomia erabili zabela azken zatixan\nAzken igoeran gomakin\nhori da tiratzia hori!!\nEta allau ginan Linzako lepora. Jeitsieratxo bat, eta azken igoeratxua falta zan. Hortik aterpetxera jeitsiera motx bat geratuko jakun, Gu aldaketan sartzerako, aurrekuak ixa goixan zaozen. Ya ez zauan gauza asko itxerik, baina halere, azken zatitxo hau ere ahal genduan azkarren egin genduan. Azkenian markatu genduan scratch bat ixotzen, nahiz eta jakina dan aurrekuak relajau zialako izango zala.\nEta, bigarren iritsi ginan behera. Aurreko urteko txapela galduta, baina ni oso oso gustora, gorputza pixkat funtzionatzen hasi zalako\nJosema, Izaskun eta Kike\nRober, aurreko urtian pierran egon zan!!\nSuper Gorka, hau aurten dixe Pierra ikustera, eta laister parte hartzera!!!\nLeire eta Gorka aldaketan\nEta hau lasterketan ondoren Kikekin desberoketak itxen\nEta noski, podiuma!!!\nHor ere edarra egin genduan. Sari banaketa 3tan zala pentsatzen, denbora itxen egon ginan kotxian, zeozer jan eta edaten. Total, laurden gutxitan zala, eta ez ginala sari banaketara allau. Gero berriz ere argazkixa ataratzeko eskatu genien podiumeko bestieri.\nEta honekin, kapillan geunden Altitoyrako. Zer pasatuko dan? idearik ez, baina hilabete geldik egonda, normala dan bezela, sentsaziuak ez dia urrutitik ere aurreko urtekuak, hori oso klaru daukat\nHemen lasterketan info gehixo, helmugako bideuak eta abar\nArgazki guztixak hemen ikusi leikez


UPVko irakasleoi erakutsi berri zaiguna - GARA\nUPVko irakasleoi erakutsi berri zaiguna\nAsko eta sakona izan da egunotan UPVko irakasleoi Euskal Unibertsitate Sistemaren bitartez erakutsi zaiguna. Inork onartuko ez duen arren, ezaguna da azken hamabostaldi osoa eman duela UPVko ia irakasle orok «gehigarrizko ordainsari-osagarri» izenekoak eskuratu ahal izateko eskabideak betetzen. Exageratu gabe. Batzuk gehiago, beste batzuk gutxiago, hamabostaldi neurotikoa eman dugu gehienok karpeta zaharren pipiak eta hautsak astintzen, fotokopiak prestatzen eta lan burokratiko hutsa zirudiena egiten. Eta dena izan da, soldata-igoera lineal-unibertsal-automatiko huts izan behar zuketen «osagarriok» poltsikoratzeko ezinbestekotzat jarri zaigun curriculum vitae normalizatua (horrela deitzen baitzaio hutsunez josirik utzi behar izaten den curriculum- ereduari) osorik eta gure aldeko bilakatuz bete nahi izan dugulako guztiok. Zeren «osagarriak» eskuratzeko esleituko uste zaigun puntuazioa ere curriculum horren arabera moldatuko baita; eta irakasleoi nekeza bezain latza egiten zaigu hasiera-hasierako ataletatik hasita, orrialdeak pasatu ahala, txatal bat bai eta bestea ere bai hutsik edo erdi hutsik uztea, are gehiago lanean hogeitaka urte badaramatzagu. Ustekabean, osagarrien usainak lausoturik, geratzen zaigun ohore apurñoa izan da zalantzan ikusi duguna, eskabidea betetzeak derrigorrezko erresignazioa eta umiltasun-aitorpen umiliagarria ekarri beharko balitu bezala.\nNonbait, UPV guk geuk geure burua prestatu heinean eta bitartean sortu dugun unibertsitatea dela ahazturik, irakaskuntzarako eta ikerkuntzarako ehundaka urtetako Europako unibertsitateen tradizio, esperientzia, egitura eta bitarteko ezin sendoagoak eskaini izan balizkigu bezala bete behar izan dugu curriculuma. Objektibotasun nahi berberarekin. Seriotasun berberarekin. Hoztasun berberarekin.\nOndorioz, hor geratu zaizkigu askori hutsik atzerriko egonaldiei buruzko atalak, klaseak ofizialak ez diren bi hizkuntza baino gehiagotan irakastearenak, ezarri berri edo diren kalitate-graduondokoetan parte hartu ez izanarenak, nola egiaztatzen diren ere ez dakigun berrikuntza pedagogikorako ahalmenei buruzkoak, duela hogeita bost urteko ikerkuntza-proiektuek egungo 12.000 euroren gutxieneko finantziazio-kopurua izan behar zutela exijitzen dutenak, etab.\nUmiltasun-sendaketaz, beraz, lehen lezioa.\nBaina ordainsari-osagarri oinarrizkoena besterik emango ez balitzaigu ere, egia da askoz gauza gehiago erakutsi zaigula. Izan ere, garbi baino garbiago barneratu dugu guztiok Euskal Unibersitate Sistemak aurrerantzean (eta Europako konbergentziari begira) eskatu eta baloratuko diguna. Curriculumeko atal guztiak zenbatean baloratzen diren erakustearekin batera, UPVn garbi barnerarazi zaigu nolako unibertsitatea nahi den hurrengo urteetarako.\nCurriculum normalizatuaren lehen ataletik bertatik hasita, denok ikasi dugu, esate baterako, irakaskuntzaren kalitatea hobetzeko eta berritzeko lehendabiziko jarduera «nazioarteko truke-programetan parte-hartzea» izango dela lehen irakaskuntza-merezimendua, eta, bigarrena, atzerriko ikastegietako egonaldiak. Izatez, 35 punturekin sarituko da hori guztia, alegia, lau urtez UPVko errektorea izatea baino gehiago (20 puntu). Inor ohartu ez bada, irakasle eta irakaslegaien mugikortasunaz ari zaizkigu, jakina.\nBerdin esan liteke teknologia berrien erabileraz. Hemendik aurrera, denok jakingo dugu bost urtez (hori da irakasleon ebaluazio mota horren epea) UPVko campus birtualean parte hartzea eta irakaskuntzan webguneak-eta erabiltzea beste 35 punturekin balora dakigukeela.\nEta ez da kudeaketa-karguak izateko bokazio gehiegirik dugulako edota lan mota hori behar baino gehiago ederresten dugulako, baina edozein fakultateko dekano izatea, beste 20 punturekin baloratua dagoena, ere lasai asko geratuko da gainditurik tesiak zuzentzearekin (30 puntu), are gaindituago tesiak europarrak balira (beste 28 puntu) edota karrera-amaierako proiektuak zuzentzea erantsiko balitzaio (beste 12 puntu). Eta ez ditugu hona ekarri irakasle berriaren soslaia osatuko luketen ezaugarri nabarmenenak baizik.\nIkerkuntzari gagozkiola, argi ikasi dugu teknologia arlokoa (patenteak, batez ere «emankorrak») eta enpresekiko «harremanak» eta, oro har, ekonomia finantzazioa UPVratu dezakeen ekimen oro baloratuko zaigula. Jakina, ondoko galdera ez da bakarrik non geratuko ote garen letretako gizagaixook, normalean enpresa bat zer den ere ez baitakigu; galdera benetan latza UPVn sustatuko den ikerkuntzaren norabideaz diharduena da.\nIkerkuntzaren zabalkundeari eta argitalpenei dagokionez, esana legoke guztia: nazioartean goretsiak diren argitalpenetara jotzen ikasi behar du UPVtarrak. Eta bestela, bada, mistela.\nEta oraingo Ebaluazio-Protokoloan «Euskadiko Komunitate Autonomo» delako honetan defizitario baina «interes bereziko» izan daitezkeen arloak lantzeari eta ikertzeari (non ote UPVk bere euskarazko izenean daraman «Euskal Herri» kontzeptuaren aplikazioa?) arreta gehiago aitortzen zaiela egia bada ere, egia da halaber ez dela ezer esaten nazioartea nekez ezagutu dezaketen hizkuntza indigenan idatzitako argitalpenez. Nonbait ahantzi egin zaio protokologileari UPVk ezinbesteko dituela euskarazko argitalpenak geureak edo diren irakaskuntza eta ikerkuntza sustatu eta garatu ahal izateko. Halere, ez da hori hain zuzen Euskal Unibertsitate Sistemaren Kalitatea Ebaluatu eta Egiaztatzeko Agentzia delakoak oraingoan erakutsi diguna.\nGeroak esan beza. Gero hurbilak, edonola ere. Gu, behintzat, garbi asko jabetu gara hurrengo urteetarako unibertsitatea moldatuko digutenen mezuaz. Ikastaro berezirik gabe. Egia esan, ez da dirua bezalako irakaslerik.


Laguntza pertsonalerako prestazioa jasotzeko eskaera (lppe)\nLaguntza ekonomiko honen bitartez, mendekotasuna duten pertsonen autonomia sustatzeko laguntzaile pertsonalen kontratazioak ekarritako gastuak ordaintzen lagundu nahi da. Helburuak dira hezkuntzara eta/edo lanera sartzea, pertsona komunitatean erabat integratzea eta parte hartzea eta, era berean, eguneroko oinarrizko jardueretan bizimodu autonomoagoa izatea.\nLaguntza ekonomikoaren zenbatekoa aldatu egiten da, mendekotasun mailaren eta egoeraren arabera.\nMendekotasun egoeran dauden pertsonek eska dezakete, betiere I gradua 2 maila edo gehiagoko mendekotasuna aitortuta badute.\nEskatzaileak bete beharreko baldintzak:\nEstatuko lurraldean legalki bizi izatea gutxienez 5 urtez, horietatik 2 behintzat eskaera aurkeztu aurrekoak izanda. 5 urtetik beherako umeen kasuan, eskakizun hori umea zaintzako ardura dutenek bete beharko dute.\nGipuzkoan erroldatuta egotea eta bertan bizitzea.\nZerbitzua Gipuzkoan eman behar da.\nMendeko pertsona bezala baloratuta egotea, eskubidea ematen duen edozein gradutan.\nPrestazio horren egokitasuna baieztatuta egotea, mendeko pertsona bizi den udalerriko Gizarte Zerbitzuek egindako txostenaren bitartez.\nHartzaileak hiru urte baino gehiago izatea.\nLaguntzaile pertsonalek honakoak bete beharko dituzte:\n18 urtetik gorakoa izatea eta legez Gipuzkoan bizitzea.\nHartzailearen senitartekoa ez izatea eta gai izatea laguntza pertsonalak eskatzen dituen zerbitzuak emateko.\nGizarte Segurantzaren afiliazioa, alta eta kotizazioa ziurtatzea.\nZerbitzuak emateko kontratua edukitzea, nahiz empresa baten bitartez nahiz zuzenean hartzailearekin edo bere ordezkariarekin.\n“Pertsonei etxean gizarte eta osasun arreta emateko" lanbide kualifikazioa izatea, edo laguntzaile pertsonal moduan lanean aritzeko salbuespeneko edo behin-behineko gaikuntza izatea.\nLaguntza pertsonalerako prestazio ekonomikoaren eskaera\nLaguntzaile pertsonalaren NANa edo AIZ.\nMendekotasun egoeran dagoen pertsonak laguntzaile pertsonalarekin edo zerbitzua eskaintzen duen enpresarekin sinatutako kontratua.\nLaguntzailearen Gizarte Segurantzako altaren egiaztagiria (zerbitzua pertsona batek ematen badu bakarrik)\nLaguntzaile pertsonalaren lanbide kualifikazioa egiaztatzen duen titulu edo ziurtagiri profesionala, edo, bestela, lan egiteko behin-behineko edo salbuespeneko gaikuntzaren agiria.\nKobratzeko kontu korrontearen titulartasun egiaztagiria.\nAtzerritarren kasuan: Estatuko lurraldean (edo Europako Batasunean) legez gutxienez 5 urtez bizitzearen egiaztagiria, horietatik 2 behintzat eskaera aurkeztu aurre-aurrekoak izanda.\nHitzordua eskatu behar da gizarte langilearekin. Horrek egoeraren balorazioa egingo du, eta eman beharreko pausoak adieraziko dizkizu.\nMendekotasun prestazio ekonomikoen gehieneko zenbatekoen onartzea.\n39/2006 legea, abenduaren 14koa, autonomia pertsonala sustatzeari eta mendekotasun egoeran dauden pertsonak zaintzeari buruzkoa\nUrtearen lehen hiruhilekoan, aurreko urtean izandako benetako gastuak frogatu behar dira, eta gastu horiek ezingo dira jasotako prestazioa baino txikiagoak izan.\nGehienez ere 30 eguneko epean jakinarazi behar da prestazioaren eskubideari edo zenbatekoari eragiten dion edozein aldaketa, eta bereziki laguntzaile pertsonalaren edozein aldaketa.\nOnuradunek erraztasunak emango dizkiete gizarte zerbitzuetako langileei, prestazioaren egokitasuna aztertzeko etxera egiten dituzten bisitetan.\nOker jasotako diru zenbatekoak itzuli egin behar dira.\nEskabidea Gipuzkoako Foru Aldundiko Gizarte Politikako Departamentura bidali.\nForu Aldundiaren ebazpena.


Kanpoko igerilekuetara joateko moduko egunak, gutxi - Debagoiena - Goiena.eus\nKanpoko igerilekuetara joateko moduko egunak, gutxi\nOihana Elortza 2014-08-25 15:05\nArrasateko kanpoko igerilekuetan, esaterako, gutxitan ikusi dute gaur bezalako giroa abuztuan lanean egon diren sorosleek. Usakoko presa ere zabalik egon da ia egunero, egindako euriagatik, eta ura abuztuetan egon ohi dena baino hotzagoa dago. Hala ere, Donostiatik eta Gasteiztik ere etorri dira putzuan bainatzera.\nArrasateko kanpoko igerilekuetan sorosle diharduen Sergio Serrano oñatiarraren esanetan, eguraldi kaxkarra egin du uztailean eta abuztuan, eta jende gutxi joan da kanpoko igerilekura: "Eta pena da. Azpiegitura ona dago baina eguraldiaren aurka...", dio.\nIgeri egitera joan da jendea, ura hotza egon arren. Gaur, esaterako 21,5 gradutan dago igerileku handiko ura.\nUsakon ere, antzera\nUsakoko putzuan ere ohi baino jende gutxiago bainatu da aurtengo abuztuan. Gainera, egun askotan euria egin du eta hori dela-eta, presa zabalik egon da eta ura jausten ikusi da ia egunero. Baita gaur ere. Oñatiko eta bailarako jendeaz gain, Donostiatik ere etorri da 30 lagun baino gehiagoko koadrila, hango adin txikien egoitza batekoak. Gasteizko ludoteka bateko erabiltzaile koadrila bat ere etorri da egun pasa Usakora.


Felip Pedrell - Wikipedia, entziklopedia askea.\nTortosa, 1841eko otsailaren 19a\nBartzelona eta Barbezieux-Saint-Hilaire, 1922ko abuztuaren 19a (81 urte)\nCarlos Pedrell (en) (iloba)\nJoan Nin i Serra (en)\nJosep Brocà i Codina (en)\nJosé María Peris Polo (en)\nAntoni Noguera Balaguer\nConrad Abelard Fontova i Planes (en)\nFèlix de Santos\nLluís Millet i Paget\nPedro Blanco López (en)\nHigini Anglès (en)\nNarcisa Freixas (en)\nJoan Lamote de Grignon (en)\nAlfred Romea i Catalina (en)\nBaltasar Samper i Marquès (en)\nJosep Català i Rufà (en)\nJoan Kaisser i Guasch (en)\nRafael Mitjana y Gordón (en)\nLluís Arnau i Palomar (en)\nAntoni Marquès i Puig (en)\nMaria Carratalà i Van den Wouver (en)\nLluïsa Bosch i Pagès (en)\nRafel Vich i Bennàssar (en)\nJosep Martí i Cristià (en)\nMiquel Domènech i Español (en)\nVicenç Maria de Gibert i Serra (en)\nBartolomé Pérez Casas (en)\nJosep Barberà i Humbert (en)\nVicent Ripollès i Pérez (en)\nEnric Morera i Viura (en)\nmusikagilea, musikologoa, musika-irakaslea eta musika-kritikaria\nLa Celestina (en)\nEls Pirineus (en)\nL'ultimo Abenzerraggio (en)\nFelip Pedrell (Tortosa, 1841ko otsailaren 19a - Bartzelona, 1922ko abuztuaren 19a) espainiar musikagilea eta musikalaria izan zen.\nMadrilgo Kontserbatorioko irakaslea izan zen, eta Albéniz, Granados eta Falla izan zituen ikasle, besteak beste. Musika nazionalistaren sustatzaile izan zen eta musikagile nagusietakoa espainiar musikaren aurrerabidean. XVI. mendeko espainiar musika aztertu zuen. T. Luis de Victoria musikagilearen lan guztiak argitaratu zituen. Musikologiaren oinarriak ezarri zituen Hispaniæ schola musica sacra zortzi liburukitako bilduman, eta Por nuestra música idatziari esker, oihartzun handia lortu zuen. Operak idatzi zituen, besteak beste: El último abencerraje, Los Pirineos, La Celestina. Bestalde, orkestrarako musika, kantatak, kantuak, ganberako musika eta eliza-musika ere idatzi zuen.\nWikimedia Commonsen badira fitxategi gehiago, gai hau dutenak: Felip Pedrell\nMultimedia: Felip Pedrell\nISNI: 0000 0000 8154 2741\nBNF: 13754516j (data)\nOpen Library: OL680846A\nOrriaren azken aldaketa: 9 martxoa 2021, 00:05.


Bizikletan ibiltzeko lekua\nPublicada hace 1454 días\nOndo egongo litzateke bizikletan ibiltzeko leku bat herrian, horrela gazteak bertara joateko eta ez ibiltzeko kalean. Bestalde kirol aniztasuna sustatuko zen eta ez futbolean bakarrik ibili.\nNik ere oso interesgarri ikusten dut horrelako gune bat izatea Alegiako herrian, ez dakit kokapen egokia Monjak izango liratekeen, langaurre aldean ere egoki ikusiko nuke. Geroz eta gazte gehiago gara bizikleta eguneroko kirol bezela praktikatzen dugunak, eta Alegiako herria pioneroa izan daiteke horrelako gune bat herriari eskaintzen...\nKaixo. Udalaren iritziz, errepidez bizikletan ibili nahi duenak eskura du bidegorria eta mendi bizikletan ibili nahi duenak herritik bertatik abiatuta mendian ibiltzeko aukera du (Langaurre aldeko pistetan adibidez). Gauzak horrela, Udalak ez du aurreikusten oraingoz horrelako instalakuntzarik ezartzea. Mila esker eta ondo izan.


Noiz eta nola esan semeari adoptatua dela? | Consumer\nEz dago haurrarekin benetako jatorriei buruz hitz egiteko errezetarik edo formularik, baina espezialistek uste dute bost urte inguruan egitea komeni dela\nHaurtxo bat edo haur oso txikia adoptatzen den kasu guztietan, benetako istorioa kontatzeko unea erronka bihurtzen da guraso askorentzat. Baina, aukera guztien artean, egoera atzeratzea da okerrena. Adituek elkarrizketa modu sinple, zuzen eta zintzo batean egitea gomendatzen dute, haurrak nahi dituen galdera guztiak egin ditzan, behar duen guztietan. Artikulu honek gai honen inguruko kontzeptu nagusien inguruko xehetasunak ematen ditu: seme-alaba adoptatuei benetako historia kontatzeko garrantzia eta noiz eta nola, adituen arabera, egitea komeni den.\nSeme-alaba adoptatuei benetako istorioa kontatzea\nHaur bat edo gehiago adoptatu dituzten gurasoentzat, zaila izan daiteke haiekin hitz egiteko unea. Pertsona askok gai jakin batzuez hitz egiten ez uzteko joera dute, bereziki beharrezkoa ez denean, arazoak sortuko direla uste duten gaietan. Eta zalantzarik gabe, adopzioa eta menorraren jatorria bat da.\nOndorioz, guraso batzuek ez diete informazio hori seme-alabei jakinarazi. Maite Muñoz Guillén psikologoak Haurraren eta Nerabearen Psikiatria eta Psikoterapiako Espainiako Elkarteak argitaratutako artikulu batean azaltzen denez, pertsona horiek “agian haurrek beren garapenerako frustrazioa arriskutsua izan daitekeela uste dute”. Tristuraren beldur dira; izan ere, beren benetako historia ezagutzean, haurrek maitatzeari utzi eta antzeko fantasiak dituzte.\nHala ere, lortzen duten efektua negatiboa da. Muñoz Guillenen hitzetan, “oso zaila da haurrak fidagarritasun-loturak zabaltzeko gaitasuna izatea”. Horrelako sekretu bat izateak helduengan etengabeko beldurra sortzen du, aurkikuntza posibleagatik, eta, oro har, gurasoen eta seme-alaben arteko harremana berezkotasuna kentzen du. Gainera, egia bat-batean ezagutzen bada, adingabekoa gezur batean bizi izan dela konturatuko da, eta egia bortitz eta kaltegarritzat, mingarritzat eta gatazka-sortzailetzat hartuko du.\nNoiz da unerik onena haurrekin hitz egiteko?\nOrduan, noiz hitz egin haurrarekin eta eman informazio hori? “Ez dago momentu perfekturik”, adierazi dute Eba Bernat Noguera pediatrak eta Julián Lirio Caserok, Espainiako Pediatria Elkarteak (AEP) argitaratutako dokumentu batean. “Aditu askok uste dute ahalik eta azkarren egin behar dela – gehitu -, haurrari aukera emateko adoptatua izan den ideia onartu eta integratzeko.\nAmeriketako Pediatria Akademia (AAP) bat dator iritzi horrekin. Adierazi du haurrak “nondik datoz haurtxoak?” motako galderak egiten hasten direla. eskolaurreko adinean, bost urte inguru, eta “une egokia da jatorri bereziari buruzko informazioa emateko”.\nNolanahi ere, “bidea” adin hori baino lehenagotik prestatzen joan daiteke, Maite Muñoz Guillenek nabarmentzen duenez, eta errebelazioak ez du zertan “aurkikuntza handia” izan. Aditu honek proposatzen du benetako istorioa hasieratik kontatzea, “adopzio” hitza erabili gabe, baina bai “bilatu bila”, “jaso gabe”, “gurekin izatea”, etab., haurra familiara iristeaz hitz egitean. Termino horiek beti agertu behar dute “afektu-adierazpen positiboarekin lotuta”.\nIzan ere, egia esan, “informazio-atazak ez du esan nahi hitzez hitz egin behar denik”, azpimarratzen du adituak. Hori dela eta, garrantzitsua da gurasoek heltze-denborak errespetatzea, bai haurrenak eta bai norberarenak, adingabeek galderak egin ditzaten eta, nahi dutenean edo nahi duten guztietan, gaiari berriro heldu diezaioten.\nNola kontatu haur bati adoptatua?\nGurasoei eman behar zaie informazioa. Nola egin jakiteko, ez dago kasu guztietan aplika daitekeen errezeta edo formularik. Pertsona bakoitza eta historia bakoitza desberdinak dira, eta gurasoek pentsatu behar dute zein den familiarentzako modurik egokiena. Zenbait autorek haurren kontakizunak eta ipuinak erabiltzea proposatzen dute gaia sartzeko eta, gero, haurraren beraren historia erabiltzeko.\nAAPk iradokitzen du azalpena “sinplea, zuzena eta zintzoa” izan dadila eta xehetasun gehiegi ez dituela ematen. Helburua haurraren galdera eta kezka guztiei erantzutea da, baina heldutasun-maila egokia izan dezan.\nBernat eta Lirio, berriz, AEPk argitaratutako testuan, azpimarratu dute adopzioa iraganeko bizitzako beste gertaera batzuek bezala har daitekeela, bai gurasoen historian, bai haurraren historian. Eta aipatzen dute “gurasoek bidaian zehar (haurra jasotzera joateko), topaketaren unea eta geroko bizipenak, gero errepasatzeko, argazki-albuma egiten duten familia asko”. Horrela, adingabekoak bere iragana berregin dezake, baizik eta laguntza bat ere bai, familia biologikoa bereizten ez badu ere, ezinbesteko duelua gaindi dezan.\nNolanahi ere, adoptatutako haurrarekin benetako familia-historiaz hitz egitean, gurasoek ahal duten guztia egin behar dute, eta lasai eta seguru egon. Muñoz Guillenek deskribatu duenez, “txikiarentzat benetako esanahirik izan ez duten izenak, datak, lekuak eta abar errebelatzea ez da izango esperientzia baino garrantzi handiagoa duen elementu egituratzaile bat, guraso hartzaileak erreserbarik gabe maitasuna eta onarpena jaso ondoren. Azken horiek, azken batean eta inolako zalantzarik gabe, beren benetako gurasoak dira.


Gipuzkoako museoak - Museos de Gipuzkoa: : Bulgariara bidaia: Traziarren altxorra\nBulgariara bidaia: Traziarren altxorra\n2019-05-16 / 2019-05-27\n2019ko maiatzaren 16tik 27ra arte\nIbilbidea deskargatu eta izen-emate orria deskargatu\nGaur egun Bulgaria eratzen duten lurrak Europako lehenengo zibilizazioetako batzuen sorlekua izan ziren, azken aurkikuntzek frogatzen dutenez, eta Bulgariako kultur aberastasuna, historia eta aztarna arkeologikoak munta handikoak dira.\nGaur egun Bulgaria eratzen duten lurretan, antzina, traziar zibilizazioa bizi izan zen, bidaia honen protagonista, eta, traziarren altxorren bila, hainbat eta hainbat monumentu zoragarri utzi zituztenen aztarnei jarraituko diegu: Kazanlak, Aleksandrovo eta Svestxariko hilobiak; Panagiuristxe, Rogozen eta Valtxitrango altxorrak; eta Perperikon, Starosel, Kozi Gramadi eta Beglik Taxeko santutegi eta tenpluak. Bertan, traziarren munduaren sofistikazioa agerian geldituko da monumentu hilobietako dekorazio pintatu dotoreetan eta bitxi finetan.\nTraziarren mundura hurbiltzeaz gain, Historiaurreko aztarnategiak, basilika paleokristauak, Erdi Aroko elizak, monasterio ortodoxoak eta museo historiko arkeologikoak hartuko ditu barnean bidaiak. Bisitatuko ditugun hirien artean, berriz, aipatzekoa da Plovdiv, Europako zaharrenetako bat, Troia eta Mizenas mitikoak sortu ziren aldi berean sortua: 2019ko Kultur Hiriburua da Plovdiv, eta erromatarren garaiko hainbat aztarna ditu, hala nola foroa, estadioa, gotorlekua eta antzokia.


2019ko azaroaren 18a, astelehena | Ordua Euskal Herrian 02:01:50\nEskema horrek talka egiten du beste errealitate batekin: ezin da frogatu adostasuna egon den edo ez, eta, egon ez bada, biek ote zekiten. Ez bagara hasten hori dena kontratu idatziz finkatzen. Eta ez dakit halakorik nahi dugun. Nik neuk, ez. Nahiko nuke ezetzak ulertzea eta errespetatzea. Baina egia da, hala ez denean, konplikatu egiten dela kontua, dezente. Nola frogatu ezetz esan duzula, ezetz argia gainera, besteak ulertzeko modukoa, besteak ulertu duena. Hori frogatzen hasi nahi ahal dugun. Horretaz hitz egiten hasi nahi dugun. Norekin hitz egin ahal dugun. Agian, baten batek nahiago du esan “hemen ez da ezer gertatu, dena ondo”.\nPantaila handian ikusitako halako istorio bat katigatuta geratu zait buruan. Dena ondo, dio tituluak. Baina eskolako gelakoen topaketa baten ondoren –festaren, alkoholaren, barreen, dantzen, flirt bihurrien ondoren– emakumeak ez du nahi, eta gizonak bai. Emakumeak bromatan hartu du hasieran gizonaren hurbilketa sexuala. Gero ezetz esan dio irmoki. Eta hark ezetza onartzen ez duela konturatu denean, ezin du sinistu. “Benetan?”, galdetu dio. Eta errenditu egin da nolabait. Baina gizonak badaki. Brageta jaitsi, haren barruan sartu eta hazia isuri bitartean, badaki besteak ez duela nahi. Umiliazio handiko eszena da. Astindu egiten du.\nEta gero? Biharamunean? Hurrengo egunetan? Nori kontatu? Zer kontatu? Nola kontatu? Ez dio garrantzirik eman nahi. Sexu txarra pare bat minutuz (ez dira gehiago izan). Iraina baino indartsuago izan, hura joko zelaitik kanpo utzi. Erreprimitu egiten du. Ez du bere burua biktima gisa ikusi nahi. Ez du poliziarengana jotzen. Ez du errebelatu nahi. Ez du errukirik nahi. Ez gaitzespenik. Bortxaketa hitza ez da aipatzen. Baina horixe da gertatu dena.\nGertatu dena ikusi ez duen inortxok ez luke gizona munstrotzat joko. Gizon horrek ez lituzke La Manada-koen estiloko whatsappak idatziko. Ez da guardia zibila. Ez eta albornozak luzitzen dituen botere handiko gizon ukiezina ere. Argitaletxe batean lan egiten du.\nFilma bukatzean pentsatu nuen: askotan gertatuko dira halakoak. Ezaguna izatea bestea, bizitakoa ez lotzea bortxaketa hitzarekin. Eta ez soilik beste garai batekoei, iskanbilarik nahi ez duten emakume ahulei. Horixe bera zioen duela gutxi Germaine Greer feminista polemikoak: oso ohikoa dela adostu gabeko sexua, egunerokoan kokatua dagoela. On Rape liburua argitaratu baino lehenagoko hitzaldi batean esan zuen bortxaketa sarritan, ikaragarrizko biolentziadun ekintza izan beharrean, ekintza zabarra, axolagabea, sentiberatasun gabekoa izan ohi dela. Bortxaketa hutsaltzea egotzi zioten batzuek. Agian ez zuen jakin ñabardurak egiten, erabilitako hitzekin edo testuinguruarekin asmatzen. Interesgarria iruditzen zait, hutsala irudi dezakeen eta marka fisikorik uzten ez duen bortxaketak sortzen duen kaltean ere fokua jartzea.\nGreerek proposatzen du bortxaketak zigortzeko sententziak murriztea froga-maila baxuagoaren trukean. Eztabaida zabaltzen du. Bortxaketa desmitifikatzetik urrun, komeni da esatea: egunerokotasunean ere gauza grabeak gertatzen dira, inon agertzen ez direnak. Hitz egin dezagun horietaz ere.


Urretxuko Txistulari Taldea: octubre 2014\n"Baina bihotzak dio..." eta Herri Opera, 2014ko kontzertuan\nGaur, joan zen irailaren 20an, Urretxuko Santa Anastasietan, egin genuen kontzertuaren beste zatitxo bat erakustera gatoz.\nAurreko batean, "Gure esku dago" abestia kontzertuan nola interpretatu genuen erakutsi genizuen. Izatez, Kepa Junkerak eta Eñaut Elorrietak Kirmen Uriberen hitzekin egindako abestia da. Gure moldaketa honetan Goiargi Abesbatzak, Sekundino Esnaola Musika Eskolako haur abesbatzak, Zuhaitzaren Soinua Kolektiboko txalapartariak, Gorobel Metal Boskoteak, eta txistulariok hartu genuen parte.\nOraingoan, "Baina bihotzak dio" abestia nola gelditu zitzaigun ikusiko duzue. 2014ko ekainean taularatu zen GI-631 Zumarraga-Urretxuko Herri Operaren aitzakian Edurne Iturbek eta Jon Maiak egindako abestia da.\nKasu honetan trikitixa Edurne Iturbek berak jo zuen; panderoa Andoni Elorzak, eta abeslari bakarlariak Lurdes Martinez eta Enrike Agirre izan ziren. Horrez gainera, Javi eta Buli (Zuhaitzaren Soinua Kolektibokoak) aritu ziren txalapartan, Goiargi Abesbatzak eta Sekundino Esnaola Musika Eskolako haur abesbatzak ere abestu zuten eta Gorobel metal boskoteak ere jo zuen txistulariokin batera. Azkenik, irrintzia Amaia Aranaga txistulariak bota zuen.\nHona hemen denon artean lortu genuen emaitza:\nPublicado por Urretxuko Txistulariak en 10:54 0 comentarios\nEtiquetas: Andoni Elorza, Edurne Iturbe, Enrike Agirre, Goiargi, Gure esku dago, herri opera, kontzertua, Lurdes Martinez, Secundino Esnaola, zuhaitzaren soinua kolektiboa\nUbicación: 20700 Urretxu, Guipúzcoa, España\n"Baina bihotzak dio..." eta Herri Opera, 2014ko ko...


Iruzurraren aurka Borrokatzeko Planaren barruko argitalpena\nForu Aldundiaren web horrialdean argitaratu dira 2020ko abenduaren 31n guztira 132 milioi euroko zorra edo zehapenak dituzten pertsona juridiko edo fisikoen izenak.\nArabako Foru Ogasunak gaur argitaratu du 2020ko abenduaren 31n milioi bat euro baino gehiagoko zerga zorrak edo zehapenak zituzten zergadunen zerrenda. Zerrenda horretan 38 zergadun agertzen dira, zeinek guztira 132.158.754 euroko zenbatekoa baitute ordaintzeke Arabako erakundean, eta hala ikus daiteke Aldundiaren www.araba.eus web orrian edo https://labur.eus/ICth3 estekan.\nEkimen hau Iruzurraren aurkako Planaren parte da, eta Arabako Ogasunak bosgarrenez eman ditu jakitera berarekin zor handiak dituzten zordunen izenak. Aurreko argitalpena iazko urrian egin zen, eta ez dago berrikuntza handirik zerrendako zordun kopuruan eta zorraren zenbatekoan. Azpimarratzekoa da zerrendatik bi zordun atera direla eta beste bi sartu direla; beraz, zerrenda horretako zordunen kopurua urrian argitaratutakoaren berdina da. Zor gehienak porrot egin duten edo hartzekodunen konkurtsoan dauden enpresei badagozkie ere, % 24k jardunean jarraitzen dute.\nHorren haritik, Ogasun, Finantza eta Aurrekontuen diputatu Itziar Gonzalo de Zuazok azaldu duenez, "Iruzurraren aurkako borrokak lehentasuna izaten jarraitzen du Gobernu honentzat, zordun bakoitzak Ogasunarekin eta, beraz, arabarrekin duen zorra berreskuratzeko bide guztiak agortzearen aldeko apustua egiten jarraitzen baitu".\nHiru partikular eta 35 enpresa\nZehazki, gaur goizean argitaratutako zerrendan zordunak pertsona fisikoak badira (hiru daude zerrendan), haien izen-abizenak eta NAN zenbakia ematen dira identifikatzeko. Denen artean 9,6 milioi euroko zorra dute Arabako Ogasunarekin.\nPertsona juridikoei eta entitateei dagokienez, sozietatearen izen osoa eta identifikazio fiskaleko zenbakia argitaratzen dira. Gaur ezagutzera eman den zerrendan guztira 35 pertsona juridiko jaso dira, eta guztira 122,5 milioi euroko zenbatekoa dute ordaintzeke. Juridikoki posible izan den kasuetan, Dirubilketa Zerbitzuak pertsona fisikoak jo ditu zorren ordainketaren erantzule solidariotzat.


Baga Biga: David de Ugarte: Internauta baten galderari erantzuna\nDavid de Ugarte: Internauta baten galderari erantzuna\nAktualizazioa (2009-07-19): Elkarrizketa ARGIAn\nDavid de Ugarte elkarrizketatu behar nuela-eta, internautei galderak bidaltzeko gonbitea egin nien. Esperimentua ez da oso arrakastatsua izan. Nahiz eta nire blogean, Twitterren eta Facebook-en ere iragarri, galdera bakarra iritsi zait. Ez dakit zer ondorio atera: Nire inguruko sareak ez daki nor den David de Ugarte? Jendeak erantzuteko denbora falta du? Informazio anabasan nire mezua galdu egin da? Deialdi botere ahula daukat?… Segur aski azkeneko hori izango da.\nEz nago ez haserretuta, ez minduta, ez desengainatuta. Aukera baldin badut antzekoak egiten jarraituko dut. Mezu hau galdera bidali didan Haritz Rodriguezentzat da, –suposatzen dut ez zaiola inporta bere izena aipatzea–. David de Ugartek beste galderen artean berak helarazi zidana ere erantzun zuen, eta paperean sartu ez denez –aste honetan kalean izango den ARGIA astekarian (2.193 zenbakia) aurkituko duzue elkarrizketa–, hemen jarriko dut, bai galdera eta baita erantzuna ere.\nKapitalismo bortitzaren eraginez bizi dugun krisi ekonomikoak Sociedad de las Indias Electrónicas bezalako erakundeen mezua indartzen al dute?\n(Galdera eta erantzuna hobeto ulertzeko, irakurri Filé eredua edo demokrazia ekonomikoa).\nHona de Ugarteren erantzuna:\nUste dut mezu bezala baietz. Baina errealista naiz eta badakit gurea oso mundu germinala dela, oso gaztea. Alternatiba bat izateko diskurtsoaren oinarrizko partea da demokrazia ekonomikoa, baina ez da nahikoa. Horregatik, demokrazia ekonomikoan bizi garenak ez gara oraindik benetako alternatiba globala, baizik eta arrakasta lokalak dituen alternatiba proiektua.\nHemen dator behin ere ulertu ez nuen Marx-en partea. Marxek dio Historiako klase eta proiektu sozial bakoitza eredu ekonomiko berrien azaleratzearen ondoren eraiki dela, klase sozial berri baten eskutik. Klase sozial horrek zeuden harreman sozialen eta Estatuaren forma juridiko eta politikoa aldatzen zituen. Dudarik gabe, gizakiaren Historian inoiz idatzi den kontakizun totalizatzailerik indartsuena da. Baina bere garaira iristen denean… kontrakoa aldarrikatzen du: lehendabizi politika, eta ondoren ekonomia, dio.\nUste dut alderantziz pentsatu eta ekiteko ordua iritsi dela: nortasuna eraikitzen laguntzen duten inguruneak eraiki behar dira; ekonomikoki demokratikoak, komunitarioak eta indartsuak. Gehiago itxaron gabe eraiki behar ditugu; alternatiba bezala jokatu eta horrela bizi behar dugu benetako alternatiba izatera iritsi arte.\nEtiquetas: Albisteak, Argia, David de Ugarte, demokrazia ekonomikoa, Ekonomia\n2011: ordenagailuen nortasun agiriaren amaiera dat...\nDavid de Ugarte: Internauta baten galderari erantz...\nFirefox 3.5: Zenbaterainoko aldaketa?\nDavid de Ugarteri elkarrizketa: Galderak prestatze...


Euskaldun izatea espainola izatearekin — Eibar.ORG | Eibarko peoria\nHemen zaude: Hasiera / Blogak / Amatiño / Euskaldun izatea espainola izatearekin\nEuskaldun izatea espainola izatearekin\nAmatiño 2018/02/06 09:00\nAzken berrogei urteotan indarrean dugun autonomia-estatutua eguneratzeko asmotan, bihar bilduko dira Eusko Legebiltzarreko bost alderdiok euren proposamenak aurkezteko eta zertan diren aztertzeko.\nEz da erraza izango guztiok bat etortzea baina, nik behintzat, edozein testu onetsiko nuke, baldin estatutu berriak zaharraren besteko adostasunik lortuko balu eta, beste berrogei urtean, irauteko ahalak erakutsiko balitu.\nEskatzea libre baldin bada, nik neuk denei eskatuko nieke gutxieneko erantzukizun eta eskuzabaltasuna; eta Alderdi Popularrari zein ezker abertzaleari, bereziki, nolabaiteko perspektika historikoa. Izan ere, sarri ahazten dugun arren, batzuon eta besteon aurrekoek ez zuten, orduan, ontzat eman, orain “bizi-guztikotzat” jotzen dugun estatutua: Osakidetza, euskal irrati-telebista, Ertzaintza, euskal eskola publikoa, kontzertu ekonomikoa eta beste, tarteko. Urdinek, gehiegi iritzita eta, horiek, gutxiegi zelakoan. Eskerrak, gero, ez geniela orduan jaramonik egin. Ea, aurrera begira, neurria egokitzen, hobeto asmatzen duten.\nHala ere, ia berrogei urte geroago, bada oraindik uste duenik, egungo hiritar modernoa ez dela identitateaz kezkatzen eta, autonomia, praktikan, jateko gauzez, laneko kontuez, sakelako premiez eta gizartearen garapenaz baino ez dela arduratu behar.\nEz da hori, ostera, Joxe Azurmendi pentsalariari iruditzen zaiona. Hain zuzen ere, aurreko astean bertan aurkeztutako saiakeretako batean*, gure filosofoak bere buruari galdetzen dio ea zelan demontre etortzen ote den euskaldun izatea espainola izatearekin, eta Azurmendik berak erantzuten du, hitzez hitz: “Bada –zertarako ibili aitzakia zuri bila— ikaragarri gaizki etortzen da. Egunero, eta aspaldi, ikaragarri gaizki. Hori da arazoa”.\nEta arazoa hori denez gero, ni ausartuko naiz, gaur eta hemen, Joxe Azurmendik ez dioena esaten. Hona, argi eta garbi: ni prest nago, ahalegintzeko gertu, euskaldun eta espainol izate biak elkarrekin ahalik eta ondoen etorri daitezen. Baina ezin dut bide zail hori nire kasa bakarrik egin. Eusko Legebiltzarreko alderdien adostasunak lagundu beharko dit.\nNire iritziz, oker daude, errealitatez kanpo, hainbat menderen bueltan ni euskaldun hutsa izan naitekeela uste dutenak. Baina, aldi berean, izugarri oker daude uste dutenak, ni, lehen eta behingoz, espainola baino ez naizela, gero gerokoak, eta kitto.\nNik sumatzen dut, nire inguruko herritarrik gehien-gehienek eguneroko errealitate konplexu hau bizi dutela. Eta, gu guztiok ordezkatzen gaituzten alderdi politikoek konplexutasun hau kudeatzen asmatzen ez badute, euren artean irtenbideak adosteko gauza ez badira… zertarako behar ditugu?\n* Espainola izateaz. Beltzak, juduak eta beste euskaldun batzuk. Elkar, 2018